SUSPEK DERA KANAK-KANAK PEREMPUAN MILIKI 13 REKOD JENAYAH

KUALA LUMPUR: Lelaki tempatan yang disyaki mendera kanak-kanak perempuan berusia setahun 11 bulan di perumahan awam Desa Rejang, Setapak, di sini, memiliki 13 rekod jenayah lampau, kata Ketua Polis Kuala Lumpur Datuk Mohd Shuhaily Mohd Zain.

Beliau berkata rekod berkenaan melibatkan pelbagai kesalahan jenayah dan dadah serta satu rekod dikehendaki polis di Lanchang, Pahang.

“Ibu kanak-kanak itu merupakan seorang mualaf berumur 18 tahun dan telah menetap dengan suspek selama dua bulan.

“Sepanjang tempoh berkenaan, ibu kanak-kanak itu telah dikurung di dalam bilik berasingan dengan anaknya dan dikunci oleh suspek,” katanya pada sidang media di Ibu Pejabat Polis Kontinjen (IPK) Kuala Lumpur hari ini.

Mohd Shuhaily berkata kanak-kanak berkenaan agak aktif dan dikurung selepas dipukul akibat membuat bising.

“Hasil pemeriksaan, suspek gagal mengemukakan kad pengenalannya dan dia memiliki kad pengenalan orang lain.

“Ujian saringan air kencing juga mendapati suspek positifi dadah jenis Amphetamine dan Methamphetamine serta direman tujuh hari bermula hari ini bagi membantu siasatan,” katanya.

Menurut Mohd Shuhaily motif kejadian sedang disiasat dan berdasarkan pengakuan awal, suspek menyatakan memukul kanak-kanak itu kerana selalu membuat bising.

Beliau berkata Bahagian Jenayah Seksual, Wanita dan Kanak-kanak (D11) IPK Kuala Lumpur telah membuka satu kertas siasatan mengikut Seksyen 31(1)(a) Akta Kanak-kanak 2001, Peraturan 25(2) Akta Pendaftaran Negara 1959 serta Seksyen 15(1) Akta Dadah Berbahaya 1952.

Semalam, polis telah menahan lelaki berusia 31 tahun itu di sebuah pangsapuri di Taman Kepong Indah, di sini.

Berikutan itu, Polis Kuala Lumpur meminta orang ramai yang mempunyai sebarang maklumat berkaitan kes berkenaan menghubungi Hotline Polis Kuala Lumpur di talian 03-2115 9999 atau mana-mana balai polis berhampiran. — AlHijrah Online


PUKUL ISTERI GUNA TOPI KELEDAR, LELAKI DIPENJARA 15 BULAN

GUA MUSANG: Seorang buruh dijatuhi hukuman penjara 15 bulan di Mahkamah Majistret di sini semalam, selepas didapati bersalah memukul isterinya menggunakan topi keledar, pada 25 Januari lalu.

Tertuduh Mohd Shamsuri Rokman Yusuf, 35, sebelum itu mengaku bersalah selepas kertas pertuduhan dibacakan di hadapan Hakim Tengku Shahrizam Tuan Lah.

Mengikut pertuduhan, dia didakwa dengan sengaja memukul isterinya Siti Norhashikin Che Mat, 35, menggunakan topi keledar berwarna merah di hadapan kedai makan di Paloh 2 pada jam 5 petang pada 25 Januari lalu.

Susulan itu, dia didakwa mengikut Seksyen 324 dan Seksyen 326A Kanun Keseksaan dan sabit kesalahan boleh dipenjara sehingga 10 tahun atau denda atau sebat atau mana-mana daripada hukuman itu.

Manakala bagi kesalahan Seksyen 326A Kanun Keseksaan pula, hukumannya penjara sehingga dua kali ganda tempoh maksimum bagi sabitan kesalahan mengikut seksyen yang relevan.

Pendakwaan dikendalikan Timbalan Pendakwa Raya Ahmad Faiz Fitri Mohamad dan tertuduh diwakili peguam daripada Yayasan Bantuan Guaman Kebangsaan (YBGK), Ahmad Firdaus Abdul Hamid.

Terdahulu Ahmad Firdaus merayu hukuman terhadap Mohd Shamsuri dikurangkan kerana mempunyai tanggungan lima anak dan menjaga ibu sakit.

Mahkamah kemudian menjatuhkan hukuman penjara 15 bulan bermula daripada tarikh ditangkap pada 28 Januari lalu.

Media sebelum ini melaporkan lelaki yang tular memukul wanita di hadapan sebuah kedai makan pada khamis lalu, akhirnya ditangkap di sebuah rumah di RKT Kesedar Paloh 2.

Ketua Polis Daerah Gua Musang Supt Sik Choon Foo dilaporkan berkata suspek berusia 35 tahun ditahan pada jam 2.30 petang 28 Januari lalu.—AlHijrah Online


BACAAN YASIN, SOLAT HAJAT DAN DOA SELAMAT SEMPENA HARI KEPUTERAAN AGONG PADA 29 JULAI

KUALA LUMPUR: Majlis bacaan yasin, solat hajat, dan doa selamat sempena Hari Keputeraan Kebawah Duli Yang Maha Mulia Seri Paduka Baginda Yang Di-Pertuan Agong, Al-Sultan Abdullah Ri’ayatuddin Al-Mustafa Billah Shah, di Wilayah Persekutuan dicadangkan pada Rabu ini 29 Julai 2020.

Pengarah Jabatan Agama Islam Wilayah Persekutuan (JAWI) Mohd Ajib Ismail berkata cadangan itu telah diberikan oleh Menteri di Jabatan Perdana Menteri (Hal Ehwal Agama) Datuk Dr. Zulkifli Mohamad Al-Bakri.

“Sehubungan itu, JAWI memohon kerjasama agar semua masjid, surau Jumaat dan surau di Wilayah Persekutuan Kuala Lumpur, Labuan, dan Putrajaya mengadakan majlis tersebut,” kata Mohd Ajib.

Beliau berkata demikian dalam pekeliling yang dikeluarkan JAWI kepada pengerusi Jawatankuasa Kariah Masjid, Surau Jumaat, Surau, Imam besar Masjid Wilayah Persekutuan, dan Ketua Masjid di Wilayah Persekutan. — AlHijrah Online / Zaim Zamani


PENGAWAL KESELAMATAN DIDAKWA BUNUH PENYELIA KEDAI BUKU

KUALA LUMPUR: Seorang pengawal keselamatan didakwa di Mahkamah Majistret di sini hari ini atas pertuduhan membunuh seorang wanita di sebuah sekolah menengah kebangsaan di Cheras.

Muhamad Yusri Latiff, 35, mengangguk faham selepas pertuduhan terhadapnya dibacakan di hadapan Majistret Wong Chai Sia.

Bagaimanapun, tiada pengakuan direkodkan daripada tertuduh kerana kes bunuh di bawah bidang kuasa Mahkamah Tinggi.

Lelaki itu didakwa membunuh Fong Hsu Kei, 25, di Bengkel Pertanian Sekolah Menengah Kebangsaan Seri Mulia di Taman Mulia, Cheras, antara 1.45 tengah hari hingga 5.30 petang, 12 Mac lepas, mengikut Seksyen 302 Kanun Keseksaan yang memperuntukkan hukuman mati mandatori, jika sabit kesalahan.

Pendakwaan dikendalikan Timbalan Pendakwa Raya Phulrani Kaur manakala tertuduh tidak diwakili peguam.

Mahkamah menetapkan 25 Mei ini untuk sebutan semula kes untuk laporan bedah siasat.

Tertuduh yang memakai kemeja-T berwarna kuning dibawa masuk ke dalam mahkamah pada 10.20 pagi dengan diiring beberapa anggota polis.

Pada 12 Mac lepas, media melaporkan seorang wanita yang bekerja sebagai penyelia kedai buku ditemukan rentung disyaki dibunuh dan dibakar di dalam bengkel sekolah berkenaan.—AlHijrah Online


MALUKU INDONESIA DIGONCANG GEMPA 7.1 SKALA RICHTER

JAKARTA : Gempa bumi berukuran 7.1 pada skala Richter menggoncang kepulauan Maluku Utara dan Sulawesi Utara, Indonesia, jam 1.17 pagi waktu Indonesia Timur (12.17 malam waktu Malaysia).

Badan Meteorologi, Klimatologi dan Geofisika (BMKG) Indonesia mengeluarkan amaran tsunami berikutan gempa kuat itu, yang pada mulanya dicatatkan bacaan 7.4 pada skala Richter.

Bagaimanapun amaran tsunami itu ditamatkan pada jam 3.45 pagi waktu Indonesia Timur (2.45 pagi waktu Malaysia).

Menurut BMKG, gempa 7.1 pada skala Richter itu berpusat di 130km barat laut Jailolo-Maluku Utara di kedalaman 10km di Laut Maluku, dan diikuti 26 gempa susulan berukuran kurang daripada 5.9 pada skala Richter yang berterusan berlaku sehingga jam 2.55 pagi (waktu Indonesia Timur).

Gegaran gempa itu turut menggoncang Ternate, Maluku, Menado dan Bitung, menyebabkan penduduk di kawasan terbabit, bertindak keluar dari rumah dan berpindah ke kawasan tinggi.

Kedutaan Besar Malaysia di Jakarta turut meminta rakyat Malaysia yang berada di kawasan itu, mengambil langkah berjaga-jaga dan sentiasa mematuhi arahan pihak berkuasa.

Setakat pagi ini belum terdapat sebarang maklumat berkaitan kerosakan harta benda dan kemalangan jiwa. — BERNAMA


Kantin sekolah ala hipster

KEMAMAN – Menjejakkan kaki ke dalam Iman Cafe pasti akan membuatkan sesiapa sahaja terpegun dan terlupa bahawa ia adalah kantin sekolah.

Terletak di Sekolah Kebangsaan (SK) Seri Iman di Chukai, di sini, Iman Cafe yang berkonsepkan ‘hipster’ membuatkan mereka yang masuk ke kafe itu merasa seakan berada di restoran hipster di bandar-bandar besar termasuk kota metropolitan Kuala Lumpur.

Hiasan dinding yang menenangkan, penggunaan kerusi dan meja rekaan terkini, kemasan lantai trend baharu dan sistem pencahayaan yang mempesona menjadikan kafe itu tampak eksklusif.

Namun, meskipun nampak seperti kafe untuk golongan ‘ada-ada’ tetapi harga makanannya tetap murah seperti mana harga makanan di kantin sekolah lain.

Jangan tidak percaya, set hidangan ‘chicken chop’ yang dijual semurah RM6 untuk guru dan RM3 untuk murid.

Pengusaha Iman Cafe, Mohd Azizul Maliki berkata, set chicken chop adalah sebahagian daripada menu ala barat yang disajikan di kafenya yang dinaik taraf dari kantin sedia ada.

Katanya, kantin itu mula bertukar wajah sejak bermulanya sesi persekolahan baharu pada 1 Januari lalu dan seiring dengan perubahannya, banyak menu ala barat diperkenalkan.

“Hidangan ‘western food’ paling popular di kafe ini adalah ‘chicken chop’. Walaupun harganya murah, tetapi ‘portion’ atau saiz hidangannya bukanlah kecil sebaliknya saiznya sangat berbaloi dengan harga dan ia sememangnya mengenyangkan.

“Set ‘chicken chop’ ini terdiri daripada kepingan ayam goreng bersalut digoreng keemasan, kentang goreng dan salad ‘coleslaw’,” katanya.

Selain chicken chop, Mohd Azizul, 32, berkata, hidangan ala barat lain yang turut sajikan adalah set ayam goreng ‘snack plate’, ‘sizzling mee’, spageti carbonara dan spageti oglio olio.

Menurutnya, semua menu itu disediakan tukang masaknya yang mengikuti kursus kulinari dan mempelajari cara memasak kesemua menu barat berkenaan.

Kata bapa kepada dua anak itu, jika tidak mahu menikmati hidangan barat, guru dan murid bebas memilih hidangan lain yang disediakan setiap hari.

“Kita sediakan enam lauk makan tengah hari iaitu lauk pauk masakan ala kampung, nasi dagang, nasi kunyit, nasi kerabu dan bermacam-macam lagi.

“Waktu tengah hari juga kita sediakan pencuci mulut seperti pengat pisang, pengat ubi, pengat durian, bubur kacang dan bingka ubi,” katanya.

Ditanya mengenai konsep hipster yang diketengahkan, Mohd Azizul memberitahu, konsep yang menjadi trend atau ikutan sekarang itu mencetuskan idea kepadanya untuk merubah wajah kantin berkenaan.

“Setiap tahun memang pihak sekolah minta buat pembaharuan jadi satu ketika saya mati idea sebelum terlintas dalam kepala pasal konsep hipster sebab sekarang rata-rata premis makanan naikkan konsep ini.

“Biarpun terpaksa keluarkan modal yang agak banyak untuk transformasikan wajah kantin ini tapi saya puas hati dengan hasilnya malah semua cikgu dan murid suka dengan Iman Cafe ini.

“Saya ambil masa selama sebulan untuk ubah suai kantin ini dan cikgu sekolah ini juga banyak beri idea dan tunjuk ajar dalam proses ubah suai ini,” katanya lagi.

Sementara itu, Guru Penolong Kanan Pentadbiran SK Seri Iman, Rosnaida Mohd Nor berkata, pihak sekolah teruja dan seronok kerana pengusaha kantin rela berhabis wang demi keceriaan sekolah.

“Kafe ala hipster ini jadi kejutan sempena tahun baharu kepada semua warga sekolah dan ia juga menjadi kantin hipster pertama di Kemaman setakat ini.

“Saya turut kongsi gambar Cafe Iman ini di laman sosial Facebook dan ia dikongsi lebih 100 pemilik akaun lain sekali gus menunjukkan ia mendapat perhatian orang ramai di luar sana,” katanya.

Menurutnya, Iman Cafe sekarang turut menjadi kebangsaan pihak sekolah dan boleh menjadi contoh di tempat-tempat lain.

“Diharap selepas ini pengusaha Iman Cafe beri yang lebih baik lagi seterusnya menjadi sumber inspirasi kepada pengusaha-pengusaha lain,” katanya. – SINAR ONLINE


BEKAS PENYAMPAI RADIO ISMAHALIL BEBAS TUDUHAN EDAR DADAH

KUALA LUMPUR: Bekas penyampai radio Ismahalil Hamzah menangis dan melakukan sujud syukur selepas Mahkamah Tinggi di sini hari ini melepas dan membebaskannya daripada pertuduhan mengedar dadah jenis kanabis, dua tahun lepas.

Hakim Datuk Muhammad Jamil Hussin memutuskan demikian selepas mendapati pihak pembelaan berjaya membuktikan kes melampaui keraguan munasabah terhadap Ismahalil, 50, di akhir kes pembelaan.

“Pihak pendakwaan gagal membuktikan tertuduh (Ismahalil) mempunyai kawalan dan milikan terhadap dadah dalam sebuah beg yang berada dalam sebuah bilik di rumah sewanya.

“Pihak pendakwaan juga gagal membuktikan kesnya melampaui keraguan munasabah bahawa tertuduh mengedar dadah tersebut. Oleh itu, tertuduh dilepas dan dibebaskan daripada pertuduhan tersebut,” kata hakim itu.

Ismahalil didakwa mengedar dadah jenis kanabis seberat 374.6 gram di sebuah rumah di Jalan Semarak, Wangsa Maju di sini, pada 5.35 petang, 27 Ogos 2021.

Dia dituduh mengikut Seksyen 39B(1)(A) Akta Dadah Berbahaya 1952 dan boleh dihukum di bawah Seksyen 39B(2) akta sama yang memperuntukkan hukuman mati, jika sabit kesalahan.

Dalam penghakimannya, Muhammad Jamil berkata saksi pendakwaan keempat (pegawai penyiasat) tidak menyiasat siapa yang mempunyai akses kepada sebuah bilik dalam rumah sewa tersebut selain tidak mengetahui bilik berkenaan adalah bilik penyampai radio yang bertugas di konti.

“Saya menerima keterangan tertuduh bahawa bilik tersebut boleh diakses oleh penyampai radio lain, kru, pengurusan kedai dan para tetamu Bapakku FM (yang beroperasi dalam rumah berkenaan). Keterangan tertuduh itu disokong oleh keterangan empat saksi pembelaan.

“Bukan tertuduh sahaja yang mempunyai akses ke atas bilik tersebut sebaliknya individu lain juga mempunyai akses ke atas bilik itu. Sehubungan itu, bukan tertuduh sahaja yang mempunyai jagaan dan kawalan ke atas dadah yang dijumpai dalam bilik itu, individu lain juga mempunyai jagaan dan kawalan ke atas dadah di dalam bilik tersebut,” katanya.

Menurut Muhammad Jamil, saksi pendakwaan kelima (pegawai polis) turut mengesahkan tiada apa-apa barang peribadi tertuduh dalam beg berisi dadah itu dan tiada keterangan menunjukkan beg tersebut mempunyai kaitan dengan tertuduh.

“Pembelaan tertuduh dan keterangan empat saksi pembelaan telah menimbulkan keraguan munasabah berhubung jagaan dan kawalan tertuduh ke atas dadah tersebut,” katanya.

Ismahalil turut melaungkan ‘Allahuakbar’ manakala ahli keluarganya yang berada di galeri awam dilihat menangis selepas mahkamah memberikan keputusan.

Prosiding hari ini dikendalikan Timbalan Pendakwa Raya Noor Dayana Mohamad manakala Ismahalil diwakili peguam Datuk Ahmad Zaharil Muhaiyar dan Adi Zulkarnain Zulkafli.

Sementara itu, Ismahalil ketika ditemui pemberita berkata pembebasannya adalah kerana kebenaran, kasih sayang Allah dan doa keluarga serta sahabat-sahabatnya.

“Hampir dua tahun saya di penjara, hari ini saya dapat rasa kebebasan dan mahu jumpa mak, isteri serta anak saya. Banyak sangat saya belajar sepanjang tempoh tersebut.

“Saya akan kembali dengan nafas baharu sebagai penyampai radio di Bapakku FM dan Alhamdulillah saya boleh jadi wali kepada anak saya yang akan berkahwin pada Oktober ini,” katanya. — AlHijrah Online


PELAJAR SEKOLAH MENENGAH MAUT MOTOSIKAL BERGESEL LORI

KOTA BHARU: Seorang pelajar lelaki Tingkatan Empat maut dalam nahas motosikal dan dua buah lori di Taman Tengku Anis Jalan Rantau Panjang-Pasir Mas, semalam.

Mangsa yang merupakan pelajar Sekolah Menengah Kebangsaan Sri Kiambang itu disahkan meninggal dunia akibat cedera parah di Unit Rawatan Rapi (ICU) Hospital Pasir Mas.

Ketua Polis Daerah Pasir Mas ACP Kama Azural Mohamed berkata, mangsa telah menunggang motosikal dari rumahnya menghala ke Pasir Mas untuk mengisi minyak di Petronas Gaung, kira-kira jam 2.45 petang.

Katanya mangsa dipercayai bergesel dengan sebuah lori yang berada di laluan utama menghala ke Pasir Mas.

“Akibat pergeselan itu, mangsa jatuh ke laluan bertentangan sebelum dilanggar sebuah lori lain kerana jarak yang terlalu dekat dengan lori berkenaan,” katanya dalam satu kenyataan hari uni.

Kes disiasat di bawah Seksyen 41 (1) Akta Pengangkutan Jalan 1987.–AlHijrah Online


JPJ SITA 3,111 MOTOSIKAL DALAM OP KHAS SELURUH NEGARA

MELAKA: Jabatan Pengangkutan Jalan (JPJ) telah mengesan dan menyita sebanyak 3,111 motosikal di seluruh negara sepanjang Operasi Khas Motosikal bermula 1 Sept hingga semalam.

Pengarah Kanan Penguatkuasa JPJ Datuk Lokman Jamaan berkata kesemua kenderaan disita itu diklasifikasikan tidak mematuhi piawaian keselamatan bagi kegunaan di atas jalan raya.

“Tindakan ini juga bagi melengkapkan prosedur siasatan pelbagai kes kesalahan semasa dan rekod lampau pengendali motosikal seperti tiada insurans, tiada lesen memandu, ubah suai piawai keselamatan dan sebagainya.

“JPJ tidak merampas motosikal tetapi menyita bagi tujuan menghentikan kesalahan berulang dan berisiko tinggi bagi mengelakkan perkara tidak diingini iaitu menjurus kepada kecederaan parah atau kemalangan maut,” katanya kepada pemberita di Malim di sini malam tadi.

Terdahulu, beliau hadir pada Operasi Khas Motosikal yang turut disertai Ketua Penolong Pengarah Penguatkuasa (Seksyen Dasar) JPJ Dr Azmi Awang dan Ketua Penolong Pengarah Penguatkuasa (Seksyen Operasi) JPJ Mohd Azmi Jaafar.

Mengulas lanjut, Lokman berkata motosikal yang disita itu juga boleh dituntut pada bila-bila masa selepas dokumentasi dan kes kesalahan diselesaikan termasuk mempunyai perlindungan insurans sewajarnya.

Beliau berkata penguatkuasaan dalam operasi bagi tempoh hingga 30 Sept itu juga menggunakan pendekatan berkonsepkan pengauditan pematuhan selain mengukuhkan pembudayaan pematuhan undang-undang supaya sentiasa mengikut peraturan keselamatan jalan raya di bawah Akta Pengangkutan Jalan 1987 (Akta 333).

“Sehingga kini juga, JPJ telah memeriksa sebanyak 140,544 motosikal dan hasil pemeriksaan audit pematuhan dalam tempoh operasi mulai 1 hingga 13 Sept,  sejumlah 64,295 notis telah dikeluarkan melibatkan pelbagai kesalahan.

“Sebanyak 46 peratus kesalahan dikesan iaitu membabitkan kegagalan mematuhi peraturan  keselamatan jalan raya yang dilakukan oleh pengendali motosikal,” katanya.

Lokman berkata daripada jumlah itu, sebanyak 24,459 kes melibatkan tiada perlindungan insurans, tiada atau tamat lesen memandu (19,928 kes), tidak mematuhi lampu isyarat merah (4,061 kes), ubah suai ekstrem (2,676 kes) dan membonceng motosikal di bawah umur sebanyak 259 kes.

Dalam pada itu, beliau berkata JPJ juga merancang untuk bekerjasama dengan Kementerian Perdagangan Dalam Negeri dan Kos Sara Hidup (KPDN) dan pihak berkuasa tempatan (PBT) bagi membendung penjualan alat ganti kenderaan khususnya melibatkan modifikasi motosikal yang menyalahi undang-undang.

Katanya, setiap motor atau kenderaan yang dipasarkan dan didaftarkan bagi kegunaan di atas jalan raya di negara ini wajib melalui prosedur pemeriksaan oleh Jawatankuasa Kelulusan Jenis Kenderaan (VTA) bagi mengesahkan spesifikasi yang memenuhi standard antarabangsa.

“JPJ hanya berkuasa bagi penguatkuasaan undang-undang di atas jalan raya, namun penjualan alat ganti yang tidak disahkan oleh JPJ sebagaimana diluluskan dalam VTA itu adalah di bawah tanggungjawab PBT jadi, lesen premis mereka mestilah mengikut peraturan ditetapkan,” katanya.

–AlHijrah Online


18 PENUNTUT UPNM DIDAPATI BERSALAH SEBABKAN KEMATIAN ZULFARHAN

KUALA LUMPUR: Seramai 18 penuntut Universiti Pertahanan Nasional (UPNM) didapati bersalah atas pertuduhan mencederakan, membunuh dan bersubahat membunuh Pegawai Kadet Laut UPNM Allahyarham Zulfarhan Osman Zulkarnain, empat tahun lalu.

Hakim Mahkamah Tinggi Datuk Azman Abdullah membacakan keputusan tersebut, hari ini.

Terdahulu, beliau memaklumkan enam tertuduh didapati bersalah di bawah Seksyen 304 Kanun Keseksaan kerana membunuh dan bersubahat membunuh arwah.

Manakala 12 lagi didapati bersalah di bawah Seksyen 330 Kanun Keseksaan kerana mencederakan Allahyarham untuk mendapatkan pengakuan bahawa dia telah mencuri komputer riba.

Mahkamah membuat keputusan itu selepas mendapati pihak pembelaan gagal menimbulkan keraguan munasabah terhadap kes berkenaan. — AlHijrah Online


DUA PENUNGGANG MOTOSIKAL MAUT DIREMPUH KERETA

MELAKA:  Dua penunggang motosikal maut akibat dirempuh sebuah kereta di Jalan Pulau Gadong dalam kejadian kira-kira 8.30 pagi hari ini.

Ketua Polis Daerah Melaka Tengah ACP Christopher Patit berkata mangsa Nurul Rahimah Abdul Samad, 32, dari Taman Jati Indah dan Iman Nur Azrin Noriman, 18, dari Taman Bertam Ria meninggal dunia di tempat kejadian manakala pemandu kereta yang berasal dari Pekan Nyalas, Jasin cedera ringan di bahagian muka.

“Siasatan awal mendapati kenderaan yang dipandu lelaki berusia 36 tahun itu hilang kawalan dan memasuki laluan bertentangan sebelum merempuh motosikal terbabit, menyebabkan kedua-dua penunggang tercampak beberapa meter sebelum maut di tempat kejadian.

“Mayat dibawa ke Hospital Melaka untuk bedah siasat dan siasatan masih diteruskan berikutan tiada saksi tampil memberi keterangan,” katanya dalam kenyataan di sini hari ini.

Katanya, kes disiasat di bawah Seksyen 41(1) Akta Pengangkutan Jalan (APJ) 1987.–AlHijrah Online


KWSP: CADANGAN PENGELUARAN MANDATORI BULANAN HANYA LIBATKAN AHLI BAHARU

KUALA LUMPUR: Cadangan pengeluaran mandatori bulanan akan hanya melibatkan ahli-ahli baharu Kumpulan Wang Simpanan Pekerja (KWSP) yang lahir pada atau selepas 2010, serta berdaftar dengan KWSP selepas tarikh pelaksanaan kaedah baharu ini.

KWSP dalam kenyataannya semalam memaklumkan bahawa tiada pindaan dirancang untuk pengeluaran penuh umur 55 dan 60 tahun bagi ahli-ahli semasa manakala perkhidmatan pengeluaran bulanan sedia ada hanya terpakai kepada ahli yang menyertainya secara sukarela.

“Bayaran pertama di bawah kaedah mandatori ini akan dibuat selepas persaraan ahli yang dijangka hanya akan berlaku beberapa dekad dari sekarang.

“Cadangan ini masih diteliti dan KWSP memberi jaminan bahawa sebarang keputusan berhubung pengeluaran simpanan akan dibuat dengan pertimbangan yang teliti dan selari dengan komitmen KWSP demi kepentingan masa depan ahli,” menurut kenyataan itu.

Susulan itu, KWSP berkata mekanisme pengeluaran mandatori bulanan akan menyelaraskan Malaysia dengan amalan di kebanyakan negara lain kerana negara kita adalah antara minoriti kecil yang masih membenarkan pengeluaran sekali gus dan bukan berkala.

Pada Rabu lepas, Ketua Pegawai Eksekutif KWSP Datuk Seri Amir Hamzah Azizan berkata pengeluaran berkala secara bulanan dilihat mampu memberikan peluang kepada ahli untuk menguruskan wang persaraan mereka dengan lebih baik.

Beliau berkata pengeluaran berkala itu juga memberi peluang kepada ahli untuk terus menikmati dividen tahunan dengan baki simpanan yang ada.–AlHijrah Online


LELAKI RAKAM LELAKI LAIN DALAM TANDAS DITAHAN

SUBANG JAYA: Polis menahan seorang lelaki warga tempatan selepas dia berkelakuan tidak senonoh dengan mengintai serta merakam pengguna di dalam tandas lelaki.

Ketua Polis Daerah Subang Jaya, ACP Abd Khalid Othman berkata, pihaknya menerima aduan daripada seorang lelaki berhubung tangkapan suspek berusia 37 tahun oleh orang awam di stesen minyak Shell Batu 3, Shah Alam pada jam 2.25 pagi 3 Oktober lalu.

“Polis membuat tangkapan semula pada jam sekitar 2.45 pagi hari yang sama.

“Suspek telah ditahan oleh orang awam yang hendak menggunakan tandas apabila didapati suspek dengan telefon bimbitnya sedang merakam pengguna yang menggunakan tandas bersebelahan,” katanya.

Abd Khalid berkata, hasil pemeriksaan telefon bimbit suspek mendapati banyak rakaman video orang awam sedang membuang air kecil.

Suspek telah dibawa ke Balai Polis Subang Jaya bagi tindakan selanjutnya dan siasatan dijalankan di bawah Seksyen 509 Kanun Keseksaan dan Seksyen 14 Akta Kesalahan Kecil 1955.

“Orang ramai dinasihati supaya sentiasa berhati-hati dan mematuhi undang-undang yang berkuatkuasa di Malaysia serta tidak berkelakuan melampaui batasan.

“Kerjasama masyarakat dalam menyalurkan sebarang maklumat jenayah amat dialu-alukan melalui nombor telefon 03-56210343 (Pusat Kawalan Subang Jaya) untuk tindakan lanjut dan identiti pemberi maklumat akan dirahsiakan,” katanya.—AlHijrah Online


COVID-19: WISMA FLECRA TUTUP TIGA HARI BERMULA HARI INI

KUALA LUMPUR: Wisma Felcra Berhad di Setapak Jaya ditutup serta-merta bermula hari ini hingga 6 Mac ini setelah seorang daripada ahli lembaga pengarahnya disahkan positif COVID-19.

Dalam satu kenyataan hari ini, Ketua Pegawai Eksekutifnya Mohd Nazrul Izam Mansor berkata semua aktiviti dan operasi di peringkat ibu pejabat dihentikan bagi membolehkan kerja-kerja pembersihan dan sanitasi dibuat secara menyeluruh.

“Semua kakitangan di ibu pejabat telah diarahkan untuk bekerja dari rumah dan dinasihatkan untuk tidak ke luar daerah supaya mudah dihubungi. Ibu pejabat Felcra akan mula beroperasi seperti biasa pada 9 Mac (Isnin).

“Dimaklumkan juga semua operasi di peringkat Wilayah dan Kawasan diteruskan seperti biasa. Ibu pejabat akan sentiasa berkomunikasi dengan pihak Wilayah dan Kawasan supaya operasi ladang dan kilang tidak terjejas,” menurut kenyataan itu.

Dalam pada itu, Mohd Nazrul Izam berkata pihaknya juga telah mengenal pasti kakitangan yang mempunyai kontak rapat dengan individu berkenaan dan kesemua mereka kini menjalani ujian saringan kesihatan di hospital berdekatan.

“Sehingga kini, mereka masih dalam kuarantin sendiri sehingga pihak hospital dapat memberi keputusan bagi ujian saringan itu. Selain itu, langkah-langkah pencegahan semasa adalah termasuk melakukan ujian saringan suhu di lobi premis syarikat dan menyediakan hand sanitizer (cecair pembasmi kuman) kepada staf dan pelawat,” katanya.

Ahli lembaga pengarah Felcra yang disahkan positif COVID-19 itu sedang menerima rawatan di Hospital Sungai Buloh dan beliau adalah kontak rapat dengan ahli lembaga pengarah UDA Holdings Berhad (UDA) yang disahkan positif COVID-19 baru-baru ini.

Ahli lembaga pengarah Felcra itu kali terakhir dilihat berada dalam bangunan Wisma Felcra pada 25 Feb.

Pihaknya berharap agar semua kakitangan sentiasa bersabar dan menjaga kebersihan masing-masing serta mendapatkan rawatan segera jika terdapat sebarang simptom berkaitan jangkitan pernafasan seperti demam, batuk dan/atau kesukaran bernafas.

Warga Felcra juga diminta mengehadkan perjalanan ke luar negara terutama ke negara-negara yang terjejas sepertimana yang disahkan oleh WHO. — BERNAMA


KEPUTUSAN PERMOHONAN SIJIL HALAL WAJIB DIBERI DALAM TEMPOH 30 HARI BEKERJA – AHMAD ZAHID

KUALA LUMPUR: Keputusan bagi setiap permohonan untuk mendapatkan sijil halal, wajib diberikan dalam tempoh 30 hari bekerja dan tiada alasan untuk ia dilewatkan, kata Timbalan Perdana Menteri Datuk Seri Dr Ahmad Zahid Hamidi.

Katanya beliau ada mendengar rungutan yang mendakwa proses permohonan itu mengambil tempoh dari sembilan bulan sehingga dua tahun, malah ada yang hanya mendapat maklum balas permohonan tidak diluluskan selepas dua tahun.

“Laporan yang saya terima daripada JAKIM (Jabatan Kemajuan Islam Malaysia) memperlihatkan bahawa mereka telah mengambil beberapa langkah proaktif dan keputusan kelulusannya telah dipercepatkan. Maklumat itu mungkin hanya maklumat di atas kertas, tetapi di luar sana masih terdapat rungutan.

“Harus ada keterlangsungan di antara proses memperbaiki dan mempercepatkan pengeluaran sijil itu,” katanya dalam ucaptama majlis Halal Sector Forum 2023, hari ini.

Ahmad Zahid yang juga Menteri Kemajuan Desa dan Wilayah (KKDW) turut mahukan supaya bengkel pensijilan halal diadakan tiga kali setahun bagi menyegerakan pengeluaran sijil halal kepada pemohon baharu dan mereka yang ingin memperbaharui sijil.

Pada masa sama, beliau berkata prosedur bagi memperolehi sijil halal juga perlu dipermudahkan supaya tidak menyusahkan pemohon dan perkara itu boleh dilakukan sekiranya terdapat kerjasama antara kumpulan agama dan pakar serta pemain industri halal.

“Kita harus keluar daripada kepompong bekerja secara silo,” katanya.

Sementara itu Ahmad Zahid berkata bagi menentukan pembaharuan pensijilan halal, Majlis Amanah Rakyat (MARA) dan Pendidikan dan Latihan Teknikal dan Vokasional (TVET) telah menawarkan kursus dengan silibus berdasarkan cadangan JAKIM khususnya dalam bidang halal.

Menerusi inisiatif itu beliau berkata MARA, melalui Giatmara dan beberapa TVET lain diminta untuk menghasilkan lebih ramai juruaudit halal di dalam industri yang mengeluarkan produk halal.

Malah, katanya Universiti Kuala Lumpur (UniKL) juga telah mewujudkan kursus yang berkaitan industri halal di peringkat Ijazah, Sarjana dan Doktor falsafah (PhD).

“Maka saya minta syarikat multinasional (MNC) serta syarikat besar terutama produk berasaskan eksport atau pekilang harus mengambil juruaudit halal menentukan piawaian dan tatacara halal ini dapat diikuti berdasarkan khidmat nasihat dan pandangan professional juruaudit ini.

“Dalam hal ini, saya ingin mencadangkan, berdasarkan saranan Perdana Menteri bahawa langkah-langkah sinergi harus dilakukan oleh Kementerian Pelaburan, Perdagangan dan Industri (MITI), Perbadanan Pembangunan Perdagangan Luar Malaysia (MATRADE), Halal Development Corporation Berhad (HDC), JAKIM, Jabatan Standard Malaysia (JSM) dan MARA agar penyelarasan dapat dilakukan segera.

Ahmad Zahid berkata beliau memberikan tempoh hingga 3 Okt ini untuk melaksanakan usaha-usaha itu sebelum beliau mempengerusikan Majlis Pembangunan Halal Malaysia.

Terdahulu, Ahmad Zahid meluangkan masa melawat tapak pameran Halal Sector Forum 2023 serta menyaksikan Majlis menandatangani Memorandum Persefahaman (MoU) di pempamer MARA. –AlHijrah Online


JENAMA ‘Tuuu… Dia Pak Tam’ MERIAHKAN MAJLIS HARI RAYA

Selain status ABS sebagai spot Islami terkini di Cyberjaya, tetamu yang hadir berpeluang menikmati sajian hidangan disediakan jenama ‘Tuuu… Dia Pak Tam’. Jenama yang terkenal dengan tagline  ‘Tuuu… Dia’ kini bersama-sama ABS untuk melangkah ke spot bertaraf global. Selain menjadi penaja utama Majlis Jamuan Hari Raya TV AlHijrah, Kafe Pak Tam akan turut bakal beroperasi di ABS.

“Kami mahu melangkah bersama jenama ‘Tuuu… Dia Pak Tam’,” kata Ketua Pegawai Eskekutif TV AlHijrah, Izelan Basar.

ABS kata Izelan, akan menjadi tumpuan industri penyiaran tempatan dan perfileman serantau kerana studio tersebut bakal menerima tempahan padat sepanjang tahun. Malah, katanya, sejajar dengan matlamat menjadikan ABS destinasi ziarah pengunjung tempatan dan pelancong luar, kehadiran jenama ‘Tuuu… Dia Pak Tam’ pasti memeriahkan persekitaran ABS.

“Kami pilih ‘Tuu… Dia Pak Tam’ sebagai tanda niaga perkhidmatan makanan di ABS sebagai usaha mengantarabangsakan produk Islam,” kata Izelan.

Cawangan Restoran Tuuu… Dia Pak Tam

Mee Rebus Pak Tam

Pak Tam terkenal dengan sajian Nasi Beriani, Mee Rebus, Roti Bakar dan Roti Benggali tradisional yang kini makin pupus di pasaran. Jom serbu ‘Tuuu…. Dia Pak Tam’ Kafe di Bandar Baru, Selayang dan R&R Tapah, R&R Ulu Bernam dan R&R Air Keroh. Kafe original anak Malaysia ini juga beroperasi di Hospital Kuala Lumpur dan Hospital Putrajaya.

Sesiapa yang berhajat untuk mengadakan majlis dengan jenama ‘Tuu… Dia Pak Tam’ sila hubungi:

Telefon : 03 6138 8388

FB: Tuuu Dia Pak Tam.

Ruslin Ibrahim, Pengasas Jenama Tuuu… Dia Pak tam


KERAJAAN BERI KEUTAMAAN NAIKKAN ELAUN GURU – PM

MELAKA: Kenaikan elaun para guru menjadi keutamaan kerajaan dalam usaha menjaga kebajikan golongan pendidik itu, kata Perdana Menteri Datuk Seri Anwar Ibrahim.

Beliau memohon diberikan masa untuk mengusahakan perkara tersebut kerana kenaikan elaun bergantung kepada pendapatan dan hasil negara.

“Negara perlukan dana dalam memberikan upah dan gaji berpatutan kepada warga pendidik.

“Antara keutamaan saya ialah menaikkan elaun guru-guru dan perkhidmatan awam. Tetapi jangan minta sekarang, beri sedikit lagi masa dan kesempatan,” katanya dalam ucapan sempena Sambutan Hari Guru Peringkat Kebangsaan Kali Ke-52 Tahun 2023 yang diadakan di Pusat Dagangan Antarabangsa Melaka (MITC), di Ayer Keroh di sini, hari ini.

Turut hadir Menteri Pendidikan Fadhlina Sidek dan Ketua Menteri Datuk Seri Ab Rauf Yusoh.

Sambutan Hari Guru peringkat Kebangsaan pada tahun ini bertemakan ‘Guru Insani Pemangkin Generasi Madani’.—AlHijrah Online


WANITA PANDU BMW DAKWA PANIK AKIBAT SALAH JALAN

GEORGE TOWN: Wanita tempatan yang memandu kereta BMW secara melawan arus di Lebuhraya Tun Dr Lim Chong Eu di sini Ahad lepas, memberi alasan dia panik sehingga masuk ke laluan bertentangan sebelum terlibat kemalangan.

Ketua Polis Pulau Pinang Datuk Khaw Kok Chin berkata wanita berumur 41 tahun yang bekerja sebagai pegawai bank di negeri ini dikatakan tersalah jalan selepas menjamu selera di sebuah restoran di Persiaran Karpal Singh di sini.

“Wanita itu mendakwa tersilap jalan dan panik sebelum masuk ke laluan bertentangan di Lebuhraya Tun Dr Lim Chong Eu menghala ke Jambatan Pulau Pinang dan memandu kira-kira lima kilometer sebelum terlibat dalam kemalangan dengan kereta Perodua Bezza.

“Pemandu wanita itu turut mendakwa tidak tahu untuk berpatah balik dan meneruskan perjalanan, namun pihak polis masih menjalankan siasatan lanjut berhubung kejadian (lawan arus) terbabit,” katanya pada sidang akhbar di sini hari ini.

Khaw berkata wanita itu kini masih dirawat di sebuah hospital swasta di sini dan mengalami sesak nafas serta pening.

Dalam kemalangan kira-kira 12.30 tengah malam di susur keluar Jambatan Pulau Pinang menghala ke pusat bandar itu, seorang lelaki warga tempatan berusia 22 tahun yang memandu kereta jenis Perodua Bezza mengalami kecederaan pada abdomen selepas keretanya bertembung dengan BMW itu.

Khaw berkata kemalangan itu disiasat di bawah Seksyen 42 (1) Akta Pengangkutan Jalan (APJ) 1987. — AlHijrah Online


HINA SULTAN SELANGOR, PN DIGESA MOHON MAAF – SETIAUSAHA POLITIK MB SELANGOR

SHAH ALAM: Setiausaha Politik kepada Menteri Besar Selangor Juwairiya Zulkifli menggesa Perikatan Nasional (PN) memohon maaf, ekoran kenyataan Pengarah Pilihan Raya PN Datuk Seri Muhammad Sanusi Md Nor, yang didakwa mempertikai kewibawaan institusi kesultanan Selangor dalam pemilihan Menteri Besar negeri itu.

Juwairiya dalam satu kenyataan hari ini berkata tindakan Muhammad Sanusi, yang juga Menteri Besar Kedah itu merupakan satu tindakan biadab, celupar dan tidak wajar dalam adab orang Melayu terhadap Raja.

“Saya menggesa agar PN mengeluarkan permohonan maaf dengan serta-merta dan tidak lagi mengaitkan Sultan Selangor Sultan Sharafuddin Idris Shah, dalam kempen pilihan raya dan ceramah politik,” katanya.

Beliau berkata institusi diraja adalah berdaulat dan tidak seharusnya dilemparkan dengan tuduhan tidak berasas demi meraih sokongan.

Terdahulu, tular video ceramah Muhammad Sanusi yang didakwa menghina Sultan Selangor ketika membandingkan urusan pelantikan beliau sebagai Menteri Besar Kedah dan Datuk Seri Amirudin Shari sebagai Menteri Besar Selangor.

Sementara itu, Ketua Angkatan Muda Keadilan (AMK) Selangor Muhammad Izuan Ahmad Kasim hari ini membuat laporan polis di Ibu Pejabat Polis Daerah (IPD) Shah Alam, berhubung kenyataan Muhammad Sanusi itu yang didakwa menghina Sultan Selangor.

Beliau berkata laporan itu dibuat selepas melihat rakaman video di laman Youtube semalam mengenai ceramah Muhammad Sanusi pada program Jelajah Selangor Baharu di Selayang anjuran PN, pada Selasa lepas.

“Sebagai rakyat Malaysia dan negeri Selangor, saya percaya bahawa kenyataan yang dikeluarkan oleh Menteri Besar Kedah itu, jelas merupakan suatu yang bersifat menghina, memperlekeh serta memudaratkan sistem Raja Berperlembagaan, khususnya Kesultanan Selangor,” katanya.

Beliau berkata kesemua 22 cabang AMK juga diarah untuk membuat laporan polis berhubung perkara itu.

Pihak IPD Shah Alam mengesahkan menerima laporan itu.–AlHijrah Online


STIGMA BIDANG TEKNIKAL UNTUK INDIVDU KURANG CEMERLANG AKADEMIK SUDAH LAPUK

KUALA LUMPUR: Bidang pendidikan Teknikal Dan Latihan Vokasional (TVET) sering disalah erti sebagai pilihan kedua dan hanya layak untuk individu yang kurang cemerlang dari segi pencapaian akademik.

Perdana Menteri Datuk Seri Ismail Sabri Yaakob berkata, stigma itu sudah lapuk kerana graduan program Pendidikan dan Latihan Teknikal dan TVET sering mendapat perhatian oleh majikan.

“Malaysia kini mempunyai banyak syarikat berteraskan teknologi dan bertaraf dunia yang majoritinya dipelopori oleh warga profesion teknikal.

“Peluang pekerjaan berkaitan jurusan Sains, Teknologi, Kejuruteraan dan Matematik (STEM) dan TVET adalah amat cerah dan tidak seharusnya dilepaskan oleh Keluarga Malaysia terutamanya golongan muda,” katanya sempena Perasmian Hari Profesion Teknikal Negara (HPTN) 2021 pada Sabtu.

Jelas Ismail Sabri bidang teknikal juga kekal relevan dan terus berkembang luas selari dengan Revolusi Industri 4.0.

Kerajaan juga katanya telah memperuntukkan sebanyak RM6.6 bilion dalam Belanjawan 2022 untuk memperkasa bidang Pendidikan Teknikal Dan Latihan Vokasional atau lebih dikenali sebagai TVET.

Sehingga tahun ini, Malaysia telah mempunyai sejumlah 203,966 keanggotaan berdaftar dalam pelbagai bidang kemahiran berkaitan profesion teknikal.

Perdana Menteri turut berharap Jabatan Perkhidmatan Awam (JPA) membuka lebih banyak peluang kepada warga profesion teknikal mengisi jawatan strategik dan pembuat dasar negara yang secara tradisinya diisi oleh golongan pengurusan.

“Saya yakin hasrat ini dapat direalisasikan kerana Malaysia mempunyai ramai bakat yang telah diiktiraf di pentas antarabangsa seperti Cik Fakhirah Khairuddin, Jurutera Mekanikal TESLA Inc. Amerika Syarikat dan Encik Mohammad Ruhaidi Abdul Rashid, Jurutera Struktur, Pakar Rekabentuk dan Pengurus Kanan Teknikal di BMW Motorsport Jerman.

“Bagi sektor awam, Malaysia juga boleh berbangga dengan agensi teknikal kerajaan, contohnya JKR yang banyak berjasa kepada pembangunan infrastruktur negara dengan melaksanakan lebih RM500 bilion projek pembangunan infrastruktur sejak ditubuhkan pada 1872,” katanya.

Tambahnya JKR juga maju ke hadapan dengan teknologi terkini dengan mempelopori penggunaan Building Information Modeling (B-I-M), I-Supervision dan E-Perolehan dalam pelaksanaan projek.

Dalam pada itu, Ismail Sabri berkata kerajaan akan berusaha memastikan para pekerja dalam bidang teknikal dilengkapi dengan kemahiran terkini secara ‘upgrade’ dan ‘upscaling’ berdasarkan perkembangan teknologi dan keperluan industri masa hadapan. – AlHijrah Online


KWSP AKAN LANCAR I-SAYANG

KUALA LUMPUR: Kumpulan Wang Simpanan Pekerja (KWSP) akan melancarkan kemudahan i-Sayang pada suku pertama 2022.

Kemudahan itu sebahagian daripada usaha berterusannya untuk meningkatkan kesejahteraan rakyat.

Memetik Bernama, Pengerusi KWSP Tan Sri Ahmad Badri Mohd Zahir berkata melalui i-Sayang, pencarum boleh memindahkan secara sukarela dua peratus caruman KWSP daripada akaun suami ke akaun isteri.

Selain i-Sayang, satu lagi kemudahan yang akan dilancarkan KWSP ialah i-Lindung, yang membenarkan pengeluaran daripada Akaun 2 untuk membeli insurans hayat dan penyakit kritikal melalui platform KWSP.

“Inisiatif lain yang kami tinjau termasuk pendekatan berperingkat ke arah mewajibkan perlindungan KWSP yang sah kepada pekerja sektor tidak formal bukan pertanian.

“Kami juga akan menyokong skim caruman lebihan sukarela yang mana ahli boleh memaksa majikan meningkatkan caruman KWSP mereka kepada lebih daripada 11 peratus kadar berkanun,” katanya.

Sejak penularan pandemik COVID-19, KWSP telah menawarkan beberapa kemudahan kepada pencarum antaranya i-Sinar, i-Lestari dan i-Citra. – AlHijrah Online


PELAJAR TINGKATAN 3 MAUT REMPUH LORI

KUANTAN: Seorang pelajar sekolah Tingkatan Tiga maut selepas motosikal ditunggangnya melanggar sebuah lori hingga menyebabkan ia terbabas lalu merempuh sebuah kereta di Jalan Lapangan Terbang berhampiran Lapangan Terbang Sultan Ahmad Shah (LTSAS), di sini semalam.

Ketua Polis Daerah Kuantan ACP Wan Mohd Zahari Wan Busu berkata, kejadian membabitkan tiga buah kenderaan iaitu motosikal jenis Yamaha LC 135, lori Nissan dan Perodua Axia.

“Hasil siasatan awal mendapati penunggang motosikal dari arah LTSAS menghala ke arah Kuantan manakala pemandu lori dan pemandu kereta dari arah Kuantan menghala ke LTSAS.

“Ketika pemandu lori sedang membelok ke simpang sebelah kanan, secara tiba-tiba mangsa yang datang dari arah bertentangan telah melanggar lori lalu terbabas melanggar kereta yang datang dari arah Kuantan,” katanya hari ini.

Wan Mohd Zahari berkata, siasatan awal mendapati kemalangan berlaku kerana kecuaian pemandu lori yang gagal memberi laluan kepada kenderaan yang bergerak lurus.

Bagaimanapun katanya, pemandu lori berkenaan tiada rekod saman, begitu juga mangsa.

“Namun, pemandu kereta mempunyai dua rekod saman lampau iaitu pandu laju yang dikesan menerusi sistem Saman Cops,” ujar beliau.

Mayat mangsa dihantar ke Hospital Tengku Ampuan Afzan (HTAA) untuk dibedah siasat dan sampel darah seta urin mangsa diambil untuk tujuan toksikologi.

Kes dalam siasatan lanjut di bawah Seksyen 41(1) Akta Pengangkutan Jalan (APJ) 1987.—AlHijrah Online


TH terus labur dalam pasaran ekuiti domestik

KUALA LUMPUR – Lembaga Tabung Haji (TH) meneruskan pelaburannya dalam
pasaran ekuiti domestik bagi mengukuhkan portfolio pelaburannya dan tidak
pernah melepaskan pegangan ekuitinya berjumlah RM2.6 bilion.

Menurut kenyataan TH hari ini, nilai ekuiti domestiknya telah meningkat
sebanyak RM1.12 bilion daripada RM6.36 bilion pada penghujung tahun 2018 kepada
RM7.48 bilion setakat 27 September 2019.

Selain daripada ekuiti, TH juga kini giat dalam mencari peluang
pelaburan dalam semua kelas aset seperti hartanah dan instrumen kewangan
berpendapatan tetap seperti sukuk.

“TH sentiasa mengutamakan kepentingan para pendeposit dan melabur
secara berhemah selaras dengan strategi agihan aset yang mengutamakan
pendapatan yang mampan buat jangka masa yang panjang dengan mengambilkira
risiko yang bersesuaian,” kata kenyataan itu.

Pelaburan TH tertumpu kepada syarikat-syarikat utama Bursa Malaysia
yang mempunyai prestasi kewangan serta rekod dividen yang baik, menjana
pendapatan stabil dan patuh syariah.

TH juga menafikan pemilikan atau pelupusan pegangan saham dalam
syarikat-syarikat seperti FGV Holdings Berhad, Lion Industries Corporation
Berhad, T7 Global Berhad, Shin Yang Shipping Corporation, Brahim’s Holdings
Berhad dan Cheetah Holdings Berhad seperti yang dilaporkan media baru-baru ini.


SHEIKH ABDUL RAHMAN AS-SUDAIS UMUM PERINCIAN OPERASI HAJI 1441 HIJRAH HARI INI

ARAB SAUDI: Perincian operasi pelaksanaan musim haji 1441 Hijrah di tanah suci akan diketahui pada Selasa.

Pengumuman mengenainya akan dibuat Presiden Haramain, Sheikh Abdul Rahman As Sudais menerusi satu taklimat media khas esok, menurut laman Twitter Haramain Sharifain.

Sebelum ini sebahagian teka teki tentang pelaksanaan ibadah haji tahun ini terjawab selepas kerajaan Arab Saudi mengumumkan hanya 10,000 jemaah sahaja dibenarkan menunaikan rukun Islam kelima itu. Ia sebagai langkah pencegahan daripada penularan virus COVID-19 yang kini masih merebak ke seluruh dunia.

Kelaziman musim haji pada tahun-tahun sebelumnya menyaksikan lebih tiga juta jemaah berhimpun di tanah suci bagi tujuan itu.

Daripada 10,000 jemaah yang mendapat keizinan itu, 70 peratus adalah jemaah pelbagai warga negara yang menetap di Arab Saudi, manakala baki 30 peratus lagi adalah rakyat tempatan.

Tiada kebenaran diberikan daripada individu luar untuk masuk ke Arab Saudi bagi tujuan menunaikan haji. Sesiapa yang didapati bersalah memasuki tanah suci dan lokasi-lokasi haji tanpa kebenaran, mereka boleh didenda sehingga 10,000 Riyal Saudi (bersamaan kira-kira RM11,368) dan penjara selama 15 hari.

Mereka yang datang dari luar negara dan didapati bersalah juga akan diusir keluar dari Arab Saudi serta-merta.

Sementara itu, bagi jemaah yang bakal melaksanakan ibadah itu tidak lama lagi, mereka akan diberikan gelang pintar untuk dipakai sepanjang musim haji. Gelang pintar pemberian Kementerian Haji Arab Saudi itu digunakan bagi memantau pergerakan dan kuarantin yang dikenakan ke atas setiap jemaah.

Laman-laman sosial popular berkaitan tanah suci Makkah dan Madinah juga kini mula memaparkan perkembangan-perkembangan persediaan ibadah haji, antaranya di Makkah, Arafah, Muzdalifah dan Mina. – AlHijrah Online / Ardi Herman Mohd Mardzi


BANYAKKAN AKTIVITI DEKATKAN MASYARAKAT DENGAN MASJID

Masjid Tuanku Syed Putra Jamalullail, Perlis

KANGAR, 7 Ogos – Pengurusan masjid di Perlis disaran memperbanyakkan aktiviti yang boleh mendekatkan masyarakat khususnya golongan belia dengan institusi itu.

Pengarah Jabatan Agama Islam Perlis Dr Hazman Hassan berkata selain tempat umat Islam beribadat, masjid juga harus digunakan sebagai tempat untuk merapatkan perpaduan masyarakat setempat.

“Bagi menggalak anak-anak muda mendampingi masjid, pengurusan masjid hendaklah kreatif menganjurkan aktiviti yang dapat menarik mereka,” katanya semasa merasmikan mesyuarat agung Masjid Tuanku Syed Putra Jamalullail di sini, hari ini

Beliau berkata masjid boleh menganjurkan kelas tuisyen percuma dan bimbingan bacaan al-Quran untuk golongan muda atau pelajar, dan mengajak mereka menunaikan solat cara berjemaah. Katanya Masjid Tuanku Syed Putra Jamalullail yang menubuhkan koperasi sendiri adalah contoh untuk mengajak masyarakat bergabung modal menjalankan perniagaan untuk kepentingan bersama.

BERNAMA


SEMPENA HARI GURU, WARGA PENDIDIK DIBERI PENGHORMATAN BACA KHUTBAH JUMAAT

IPOH: Sultan Perak Sultan Nazrin Shah berkenan supaya guru-guru di negeri ini diberi penghormatan membaca khutbah Jumaat hari ini di beberapa masjid sebagai mengiktiraf peranan penting golongan itu kepada negara, bersempena dengan Hari Guru yang akan disambut 16 Mei ini.

Yang Dipertua Majlis Agama Islam dan Adat Melayu Perak Tan Sri Mohd Annuar Zaini dalam kenyataan berkata Sultan Nazrin telah menitahkan supaya khutbah Jumaat di negeri ini bertemakan “Guru Insani: Pemangkin Membangunkan Masyarakat Bertamadun”.

“Ini merupakan kali pertama guru-guru di negeri ini diberi penghormatan membaca khutbah Jumaat di masjid dalam negeri,” katanya kepada Bernama ketika dihubungi, hari ini.

Di Masjid Sultan Idris Shah II yang juga Masjid Negeri Perak di sini, Raja Muda Perak Raja Jaafar Raja Muda Musa berkenan berangkat menunaikan solat Jumaat di sini.

Keberangkatan tiba Raja Jaafar kira-kira 1 tengah hari disambut oleh Setiausaha Kerajaan Negeri Datuk Ahmad Suaidi Abdul Rahim.

Sementara itu, Ketua Penolong Pengarah Kanan Sektor Pendidikan Islam, Jabatan Pendidikan Negeri Perak Muhammad Yahya membacakan khutbah di masjid itu hari ini dengan lengkap berbaju Melayu.

Menerusi khutbah itu, Muhammad berkata guru insani bukan sahaja memiliki pengetahuan dan menguasai ilmu, malah memiliki sifat-sifat mulia seperti sabar, tekun, prihatin, hormat, serta daya menyelami dan memahami perasaan atau emosi insan lain.

“Warga pendidik berperanan besar dalam usaha mencanai pemikiran warga, agar terbina masyarakat yang bertamadun, berakhlak mulia, tinggi budi pekerti, berhemah, bermaruah, jujur, ikhlas, matang berfikir, menghargai keamanan dan kerukunan, serta bersifat patriotik kepada negara bangsanya,” kata Muhammad.

Menurutnya, guru memenuhi peranan mengajar dan mendidik, turut berperanan sebagai pengasuh dan pembimbing, memberikan panduan serta teladan.

Antara masjid lain di negeri ini yang memberi penghormatan kepada guru untuk membacakan khutbah Jumaat ialah Masjid Daerah Kinta Utara yang juga Masjid Sultan Azlan Shah, Masjid Daerah Kinta Selatan dan Masjid Daerah Kuala Kangsar.

Sementara itu, Muhammad ketika ditemui berkata penghargaan dan penghormatan yang diberikan pada hari ini sekurang-kurangnya membolehkan warga pendidik itu memberikan input khususnya kepada masyarakat berkaitan tanggungjawab guru.

“Alhamdulillah, ini merupakan satu peluang yang sangat dihargai. Kalau bukan berjawatan sebagai imam ataupun khatib di masjid memang tidak dapat diberi peluang (membacakan khutbah Jumaat di masjid),” katanya. — AlHijrah Online


DILEMA KEHIDUPAN MANGSA BANJIR PENDANG

PENDANG: Bukan tidak mahu berpindah tetapi faktor kewangan membuatkan mereka tiada pilihan dan terpaksa tinggal di kediaman sekarang.

Dilema itu membuatkan penduduk yang kebanyakannya bekerja sebagai pesawah akur dan pasrah walaupun sering menjadi mangsa banjir di Kampung Alor Ali, Tanah Merah dekat Pendang.

Penduduk kampung berkenaan, Saiful Kahar Zakaria, 29, berkata dia terpaksa tinggal di rumah pusaka tinggalan datuknya kerana tidak mampu menyewa apatah lagi membeli rumah.

Dia yang berkerja sebagai mekanik mengakui setiap kali banjir melanda rumahnya dia terkesan kerana jalan keluar dari rumahnya terputus.

“Kalau ada rumah lain, insyaAllah kami nak pindah sebab jalan nak masuk ke sini selalu tenggelam juga. Laluan untuk motor pun tak boleh dilalui,” katanya.

Bagi Abdullah Saad, 70, setiap kali banjir risiko yang terpaksa ditanggung ialah rumah akan dipecah masuk dan dia terpaksa menanggung kerugian kehilangan barang.

“Saya bimbang barang-barang di rumah kerap hilang sebab kita tiada di rumah pindah ke sana sini akibat banjir,” katanya.

Mohd Siddiqi Jamaluddin, 40, yang tinggal lebih 25 tahun di rumah pusaka ibunya berkata banjir kali ini berlaku paling lama selepas banjir besar tahun 2010.

Dia yang tinggal bersama isteri dan ibu serta enam orang anak terpaksa berulang alik dari rumah ke Pusat Pemindahan Sementara (PPS) di Dewan Rakan Muda Tanah Merah.

Sekretariat Jawatankuasa Pengurusan Bencana Daerah Pendang, Leftenan (PA) Yuslina Yusoff berkata, bilangan mangsa di daerah Pendang mencatatkan 199 orang mangsa daripada 51 keluarga.

Sebanyak 12 buah kampung terjejas antaranya Kampung Sukamari, Kampung Batu 16, Kampung Alor Punti, Kampung Banggol Besi, Kampung Tanjung Radin, Kampung Tanah Merah Dalam, Kampung Seberang Pendang, Kampung Pondok Haji Hussein, Kampung Tok Pauh, Kampung Alor Ali, Kampung Alor Parit dan Kampung Tok Sedau. –AlHijrah Online


EMPAT TERBUNUH DALAM GEMPA BUMI DI TIMUR INDONESIA

JAKARTA: Empat orang terbunuh dan beberapa rumah serta bangunan musnah selepas gempa bumi berukuran 5.4 pada skala Richter menggegarkan wilayah timur Papua pada Khamis, kata seorang pegawai agensi bencana.

“Gegaran kuat dirasai di sini. Rumah, restoran dan bangunan rosak. Empat orang terkorban…Kami sedang menjalankan penilaian risiko gempa itu,” kata pengurus pusat kawalan operasi untuk agensi pengurusan dan mitigasi bencana wilayah Jonathan Koirewoa ketika dihubungi Xinhua.

Agensi meteorologi, klimatologi dan geofizik negara melaporkan gempa bumi itu berlaku pada 13.28 malam waktu tempatan (0628 GMT) dengan pusat gempa terletak satu kilometer barat daya wilayah Papua ibu negara Jayapura dengan kedalaman 10 km.

Gempa bumi itu tidak berpotensi mencetuskan tsunami.

Beberapa gegaran susulan turut direkodkan. –AlHijrah Online


KPM CARI PENDEKATAN MENYELURUH TANGANI ISU KANTIN SEKOLAH

PUTRAJAYA: Kementerian Pendidikan (KPM) sedang mencari pendekatan untuk menyelesaikan isu kantin di sekolah dengan jumlah pelajar yang ramai, sehingga sesetengah sekolah terpaksa menjadualkan lima sesi waktu rehat, kata Menteri Kanan Pendidikan Datuk Dr Radzi Jidin.

Beliau berkata sekolah dengan jumlah murid yang ramai, tidak dapat menampung bilangan murid yang datang secara serentak dan memerlukan beberapa sesi, sehingga ada sesetengah sekolah yang terpaksa melaksanakan sesi rehat sebanyak lima kali.

Bercakap kepada pemberita selepas melawat Sekolah Kebangsaan (SK) Putrajaya Presint 9 (2) di sini hari ini, Radzi berkata situasi tersebut terjadi kerana sekolah yang mengalami kepadatan murid tetapi kantinnya hanya mampu menampung kapasiti asal, yang ruangnya tidak ditingkatkan selari dengan peningkatan kapasiti murid.

“Ada sekolah sebab kantin tidak dapat memenuhi keperluan untuk menempatkan murid sewaktu masa rehat maka sesi rehat dilaksanakan antara tiga hingga lima kali, menyebabkan waktu rehat di sesetengah sekolah bermula terlalu awal pada pukul 8.30 pagi. Kalau terlalu awal, selang masa antara rehat hingga kembali ke rumah itu panjang,” katanya.

Ditanya jika KPM akan mempertimbangkan kebenaran murid makan dalam bilik darjah terutama mereka yang membawa bekal dari rumah, Radzi berkata perkara itu memerlukan pemantauan yang menuntut penggunaan sumber manusia.

Katanya kaedah itu pernah dilaksanakan sewaktu pandemik COVID-19 sedang memuncak, namun isu kantin itu memerlukan satu penyelesaian menyeluruh dan kekal untuk menangani situasi berkenaan.-AlHijrah Online


PBB sahkan Malaysia menarik diri daripada Statut Rom

SHAH ALAM – Pertubuhan Bangsa-Bangsa Bersatu (PBB) telah mengesahkan Malaysia telah dikeluarkan daripada senarai penandatangan Statut Rom Mahkamah Jenayah Antarabangsa (ICC).

Menerusi satu kenyataan, pihaknya telah menerima notis awal daripada Kementerian Luar Negeri berhubung penarikan Malaysia daripada statut tersebut.

“Kerajaan Malaysia telah memutuskan untuk menarik balik keputusan menyertai Instrument Of Instruction daripada Statut Rom Mahkamah Jenayah Antarabangsa pada 5 April 2019.

“Oleh itu, Malaysia membatalkan semula surat penyertaannya dan penarikan ini akan berkuatkuasa serta-merta,” katanya di sini semalam.

Kelmarin, Wisma Putra menyatakan rasa kesal kerana masih disenarai sebagai negara yang meratifikasi statut berkenaan menerusi laman sesawang PBB walaupun telah mengemukakan surat penarikan.

Malaysia telah menarik diri daripada Statut Rom pada 5 April selepas mendapat bantahan daripada orang ramai dan pembangkang selain gagal mendapat persetujuan Majlis Raja-Raja.

Dalam pada itu, PBB berkata, walaupun telah menarik diri namun Malaysia tetap komited terhadap kedaulatan undang-undang untuk mengadili pelaku pembunuhan beramai-ramai, jenayah kemanusiaan, jenayah perang dan jenayah pencerobohan.

“Ini adalah sejajar dengan dasar kerajaan baharu untuk menguatkan prinsip kebenaran, hak asasi manusia, kedaulatan undang-undang, keadilan, tadbir urus yang baik, integriti dan kebertanggungjawaban,” katanya. – Sinar Harian


ISU GST BELUM DIBINCANG: PM

KUALA LUMPUR: Perdana Menteri, Tun Dr Mahathir Mohamad menegaskan masih belum ada perbincangan dengan Majlis Presiden Pakatan Harapan (PH) berhubung pelaksanaan semula Cukai Barangan dan Perkhidmatan (GST).

Menurut Perdana Menteri, ketika mengeluarkan kenyataan berkaitan GST baru-baru ini, beliau hanya menjawab soalan media meskipun tiada perbincangan dilakukan pada waktu itu.

“Kalau timbul permintaan daripada rakyat, kita sensitif kepada kehendak rakyat dan kita akan kaji. Tapi tidak ada kajian yang dibuat pada waktu ini.

“Masa saya menjawab itu belum ada persidangan Majlis Presiden,” katanya pada sidang akhbar di lobi Parlimen  di sini pagi tadi. — AlHijrah Online


NAHAS ENAM SEKELUARGA DI SEGAMAT: APAD BATAL LESEN SYARIKAT LORI SERTA MERTA

KUALA LUMPUR: Lesen syarikat lori yang terlibat nahas enam sekeluarga maut di KM5 Jalan Segamat-Kuantan pada 1 Sept lalu, dibatalkan serta merta, kata Agensi Pengangkutan Awam Darat (APAD).

Katanya, hasil siasatan mendapati syarikat itu gagal mematuhi syarat berkanun lesen Akta Pengangkutan Awam Darat serta melanggar syarat lesen Pemeriksaan dan Audit Keselamatan Jabatan Pengangkutan Jalan (JPJ).

Pihak syarikat itu juga gagal memperbaharui lesen kenderaan motor bagi lori yang telah tamat tempoh ketika kemalangan berlaku.

“Semakan dengan agensi berkaitan mendapati syarikat ini turut mempunyai rekod saman lampau yang tinggi.

“Dijelaskan tindakan pembatalan lesen pengendali syarikat ini akan berkuat kuasa serta merta dan ditegaskan selepas tempoh pembatalan tersebut, sebarang transaksi berhubung dengan lesen pengendali bagi syarikat berkenaan tidak akan dibenarkan,” katanya dalam satu kenyataan hari ini.

Tambah APAD, Kementerian Pengangkutan menegaskan tidak akan berkompromi terhadap mana-mana kesalahan pemanduan kenderaan pengangkutan awam darat secara berbahaya yang membabitkan kemalangan dan mengancam keselamatan pengguna jalan raya.

APAD turut mengingatkan mana-mana pengendali berlesan untuk memantau prestasi pemandu mereka termasuk memastikan aspek kebajikan pemandu terjaga setiap masa.

“APAD berharap tindakan dikenakan ke atas syarikat pengendali ini menjadi pengajaran dan peringatan kepada lain-lain pengendali,” katanya.

Pada 1 Sept, enam sekeluarga maut melibatkan pemandu Perodua Alza, Amir Ruddin Ismail, 46, dan isterinya, Norahimah Noor Muhamad, 43, serta anak-anak mereka iaitu Fatimatulzahrah, 17; Seri Khadijah Aqilah, 13; Rufaidatul Asyariyah, 10; dan Muhammad Assyakrawi, 5.

Kemalangan berlaku membabitkan sebuah Honda HRV, Proton Wira, Perodua Alza, dan Perodua Bezza, serta sebuah lori bermuatan pasir.—AlHijrah Online


GURU DIDAKWA CADANG SYARIKAT SENDIRI SEBAGAI PEMBEKAL PERALATAN SEKOLAH

BUTTERWORTH: Seorang bekas guru pendidikan jasmani dan kesihatan sekolah menengah didakwa di Mahkamah Sesyen di sini hari ini atas dua pertuduhan menggunakan kedudukannya untuk mencadangkan syarikat sendiri sebagai pembekal peralatan sekolah pada 2017.

Hazlina Kasah, 46, mengaku tidak bersalah terhadap semua pertuduhan itu yang didakwa dilakukan di Sekolah Menengah Kebangsaan (SMK) Pokok Sena.

Bagi pertuduhan pertama, Hazlina dituduh sebagai pegawai pendidikan siswazah gred DG48 di sekolah itu telah menggunakan kedudukkan sebagai ketua panitia pendidikan jasmani dan kesihatan untuk mendapatkan suapan apabila mencadangkan Syarikat Hazwan Event Management milik sendiri sebagai pembekal.

Dia didakwa membekalkan 10 unit kertas A4, 30 unit pen penanda, satu unit radio, satu unit pengukur tekan darah, tiga unit kompas, dua unit penimbang, satu unit trampolin dan 10 unit kertas warna melalui nota minta bernombor K171D/17 yang bernilai RM2,353.66 pada 17 Okt 2017.

Pertuduhan kedua, Hazlina didakwa melakukan perbuatan sama dengan membekalkan lima unit bola sepak dan satu unit bola futsal melalui nota minta bernombor K171C/17 berjumlah RM522.66 kepada Syarikat Hazwan Event Management pada 19 Okt 2017.

Kedua-dua pertuduhan di bawah Seksyen 23 Akta Suruhanjaya Pencegahan Rasuah Malaysia (SPRM) 2009 dan boleh dihukum mengikut Seksyen 24 Akta sama, yang membawa hukuman penjara maksimum 20 tahun dan denda tidak kurang daripada lima kali ganda jumlah atau nilai suapan atau RM10,000 mengikut mana-mana yang lebih tinggi, jika sabit kesalahan.

Hakim Zulhazmi Abdullah membenarkan jaminan RM8,000 dengan seorang penjamin untuk kedua-dua pertuduhan itu berserta syarat tambahan iaitu tertuduh perlu menyerahkan dokumen perjalanan diri kepada mahkamah selain perlu melaporkan diri di pejabat SPRM terdekat dengan tempat tinggal setiap bulan dan dilarang mengganggu saksi kes.

Hazlina tidak diwakili peguam manakala pendakwaan dkendalikan Pegawai Pendakwa SPRM Mohamad Azlan Basri.

Mahkamah menetapkan 27 Jun untuk sebutan semula kes dan mengarahkan tertuduh untuk melantik peguam. – AlHijrah Online


LAPORAN PELAKSANAAN 5G KINI DI FASA TERAKHIR

KUALA LUMPUR : Pasukan Petugas Khas 5G Negara kini berada pada fasa terakhir dalam melengkapkan laporan mengenai pelaksanaan 5G sebelum menyerahkannya kepada kerajaan dalam suku keempat tahun ini.

Menteri Komunikasi dan Multimedia, Gobind Singh Deo berkata, kementerian melalui Suruhanjaya Komunikasi dan Multimedia Malaysia (MCMC) akan mengkaji dahulu laporan terbabit sebelum ia dibawa ke Kabinet.

“Kita akan mengkaji laporan itu sebelum bawa ke Kabinet untuk membolehkan pelaksanaan perkhidmatan 5G berada pada tahap yang terbaik,” katanya dalam sesi soal jawab pada persidangan Dewan Rakyat hari ini.

Beliau berkata demikian bagi menjawab soalan Teh Kok Lim (PH-Taiping) yang ingin tahu rancangan kementerian dalam kesediaan pelaksanaan teknologi jalur 5G.

Selain sesi libat urus, Gobind berkata, kementerian melalui MCMC juga telah melaksanakan Projek Demonstrasi 5G Malaysia (5GDP) bertujuan memudah cara, membina dan memupuk pembangunan kes-kes penggunaan 5G yang berpotensi dalam persekitaran sebenar dan konteks yang lebih luas untuk mengembangkan ekosistem 5G.

Menjawab soalan tambahan Kok Lim mengenai rancangan kerajaan untuk melengkapkan 3G dan 4G sementara beralih kepada 5G, Gobind berkata, kerajaan akan membangunkan dua teknologi tersebut secara serentak bersama perkhidmatan 5G.

“Kerajaan ambil pendekatan bahawa walaupun perlu membaik pulih dan menaik taraf 4G dan 3G, dalam masa yang sama kita perlu lihat kepada masa depan untuk kita bersedia dengan 5G, jadi kita buat keputusan membangunkan semua teknologi ini secara serentak.

“Ini membolehkan kita membina satu ekosistem yang akan lebih bersedia untuk kita menghadapi cabaran dunia digital dalam masa terdekat,” katanya.

Malah menurut Gobind, kerajaan telah melancarkan Pelan Gentian Optik dan Kesalinghubungan Negara (NFCP) sebagai usaha memastikan kawasan luar bandar dan terpencil tidak menghadapi masalah kekurangan infrastruktur teknologi termasuk 3G dan 4G.

NFCP dilancarkan bulan lepas bagi penyediaan liputan berkelajuan tinggi yang komprehensif dan jaringan digital yang berkualiti di seluruh negara termasuk kawasan luar bandar dalam tempoh lima tahun. — BERNAMA


PPMP GESA KERAJAAN SEGERAKAN PEMBERIAN VAKSIN UNTUK MEDIA

IPOH: Persatuan Pengamal Media Perak (PPMP) menggesa kerajaan menyegerakan pemberian vaksin kepada pengamal media.

Pengerusinya, Sayed Mohd Hesham Syed Idris berkata, sehingga hari ini pengamal media di Perak dan beberapa negeri lain masih belum mendapat sebarang notifikasi pemberian vaksin COVID-19.

“Media juga sebahagian daripada petugas barisan hadapan negara dan sejak dilanda pandemik COVID-19 setahun lalu sudah beberapa kali petugas media Perak perlu menjalani kuarantin kerana menjadi kontak rapat pesakit COVID-19.

“Malah bulan Mei lalu seramai 22 petugas media dari pelbagai agensi diarahkan menjalani kuarantin kerana menjadi kontak rapat pesakit COVID-19,” katanya dalam satu kenyataan media hari ini.

Menurut Sayed Hesham, situasi tersebut menunjukkan tugasan lapangan yang dilakukan petugas-petugas media sangat berisiko.

Justeru katanya, PPMP berharap kerajaan tidak membelakangkan petugas media dan turut memberi keutamaan kepada mereka untuk menerima vaksin COVID-19 seperti petugas barisan hadapan yang lain.

Semalam Menteri Penyelaras Program Immunisasi COVID-19 Kebangsaan, Khairy Jamaluddin mengumumkan para petugas media yang berdaftar dalam Program Imunisasi COVID-19 Kebangsaan akan mula menerima suntikan dos pertama vaksin Covid-19 Kebangsaan esok (Rabu). — AlHijrah Online / Hamimah Hamid


PEMANDU LORI PINDAH KAMBING DIDENDA RM5,000

KUALA TERENGGANU: Seorang pemandu lori didenda RM5,000 oleh Mahkamah Majistret di sini selepas mengaku bersalah atas pertuduhan memindahkan 100 ekor kambing tanpa kebenaran Jabatan Perkhidmatan Veterinar (JPV), tahun lepas.

Majistret Norlina Maludin menjatuhkan hukuman itu terhadap Wan Mohamad Aizat Wan Ismail, 23, dan turut memerintahkan kesemua kambing tersebut dilucutkan hak dan wang hasil jualan ternakan bernilai RM35,070 menjadi hasil kerajaan.

Mengikut pertuduhan, lelaki itu didakwa memindahkan 100 ekor kambing menggunakan lori jenis Izusu NPR PRO tanpa kebenaran bertulis yang sah daripada Pengarah Perkhidmatan Veterinar Negeri Terengganu atau mana-mana pihak berkuasa veterinar.

Wan Mohamad Aizat dituduh melakukan kesalahan itu di tepi jalan, Jalan Kemajuan, Bandar Baru di sini, pada 8.50 malam, 27 Sept tahun lepas.

Pertuduhan adalah di bawah Perenggan i(b) Perintah Menteri Besar bagi Kawalan Penyakit Kuku Dan Mulut Dan Hawar Berdarah bagi Negeri Terengganu, diwartakan di bawah Subseksyen 36 (1) Akta Binatang 1953 yang memperuntukkan denda sehingga RM15,000, jika sabit kesalahan.

Pendakwaan dikendalikan Pegawai Pendakwa JPV Terengganu Mohd Shahihan Mohd Tahar dan Fazlizan Ishak Khan, manakala Wan Mohamad Aizat tidak diwakili peguam.

Terdahulu, bapa kepada seorang anak itu merayu hukuman denda minimum dikenakan terhadapnya serta memohon agar lori tersebut yang merupakan punca pendapatannya dipulangkan.–AlHijrah Online


LELAKI SERANG PENCERAMAH AGAMA GUNA PISAU, BOTOL ARAK DITAHAN

JOHOR BAHRU: Polis menahan seorang lelaki dipercayai mabuk dan menyerang seorang penceramah agama di sebuah surau di Taman Universiti, Skudai, dekat sini, malam tadi.

Timbalan Ketua Polis Daerah Johor Bahru Utara Supt Fariz Ammar Abdullah berkata dalam kejadian pada pukul 7.55 malam itu, seorang lelaki warga tempatan berusia 38 tahun dipercayai di bawah pengaruh alkohol, meluru masuk ke dalam surau dan menyerang penceramah tersebut.

“Kejadian itu berlaku ketika mangsa sedang memberikan ceramah selepas solat maghrib di surau berkenaan. Lelaki tersebut menyerang menggunakan dua bilah pisau dan sebotol arak.

“Bagaimanapun, tindakan lelaki tu dapat ditahan oleh jemaah masjid lain,” katanya dalam satu  kenyataan, hari ini.

Fariz berkata siasatan awal mendapati kejadian tersebut berlaku disebabkan berada di bawah pengaruh alkohol yang berlebihan dan tiada motif lain.

Menurut beliau, siasatan juga mendapati lelaki berkenaan merupakan seorang penganggur dan merupakan seorang yang dikehendaki berkaitan kes dadah.

“Saringan air kencing mendapati lelaki itu adalah negatif dan dia direman empat hari sehingga Khamis ini mengikut Seksyen 506 dan 352 Kanun Keseksaan serta Seksyen 6 Akta Bahan Kakisan dan Letupan dan Senjata Api Berbahaya 1958,” kata beliau.–AlHijrah Online


HENTAKAN OBJEK KERAS DAN TUMPUL DI KEPALA PUNCA KEMATIAN KANAK-KANAK EMPAT TAHUN

JOHOR BAHRU: Punca kematian kanak-kanak lelaki berusia empat tahun dipercayai mangsa dera di Senggarang, Batu Pahat adalah disebabkan hentakan objek keras dan tumpul di kepala.

Ketua Polis Johor Datuk Kamarul Zaman Mamat berkata punca kematian itu diperoleh hasil daripada proses bedah siasat yang selesai dijalankan semalam di Hospital Sultan Ismail (HSI).

“Hasil bedah siasat dibuat secara teliti dan pakar HSI mendapati bahawa punca kematian adalah blunt trauma to the head iaitu hentakan benda keras.

“Walau bagaimanapun  terdapat kesan calar, kesan gigitan.. insya-Allah siasatan kita teruskan untuk dapatkan maklumat hasil bedah siasat,” katanya kepada pemberita selepas Majlis Tamat Latihan dan Penyampaian Sijil Pelantikan Inspektor KOR Sukarelawan  Polis Siswa/Siswi (SUKSIS) Universiti Teknologi Malaysia (UTM) dan Universiti Tun Hussein Onn Malaysia (UTHM) bagi 2022 di Ibu Pejabat Kontinjen (IPK) Johor di sini hari ini.

Beliau berkata 10 individu termasuk ahli keluarga mangsa juga sudah dipanggil untuk dirakam percakapan bagi membantu siasatan.

“Kita merakam percakapan ahli keluarga dan beberapa orang saksi yang kita yakin dapat membantu siasatan dan ada lagi individu akan dipanggil untuk dirakam percakapan,” katanya.

Sementara itu, lima suspek termasuk kakak dan abang ipar mangsa yang sebelum ini ditahan reman bermula Ahad hingga Sabtu ini, akan disambung reman bagi siasatan lanjut mengikut Seksyen 302 Kanun Keseksaan.

Semalam, mangsa selamat dikebumikan di Tanah Perkuburan Islam, Kampung Sungai Gatom di sini kira-kira 5.30 petang.

Mangsa dimasukkan ke Hospital Sultan Ismail (HSI) sejak 23 Dis setelah dilaporkan pengsan di rumah rakan kakak kandungnya di Senggarang sebelum meninggal dunia Isnin lepas.

Kanak-kanak itu dijaga oleh kakaknya selepas ibu bapa mereka dihukum penjara kerana kesalahan dadah sebelum diserahkan kepada rakan kakaknya (pengadu) untuk dijaga.

Polis sebelum ini mengesahkan terdapat kecederaan baharu dan lama di seluruh badan mangsa dan antara kecederaan yang dapat dilihat ialah kesan dicucuh api atau benda panas termasuk di kemaluan serta gigitan di telinga.

Sehingga kini, lima individu berusia lingkungan 15 hingga 37 tahun telah ditahan bagi membantu siasatan termasuk kakak mangsa berusia 19 tahun dan suaminya, 37. –AlHijrah Online


ABANG MAUT, ADIK PATAH KAKI MOTOSIKAL LANGGAR TIANG LAMPU

KLUANG: Seorang remaja berusia 13 tahun maut manakala adiknya berumur 12 tahun patah kaki kanan dan mengalami kecederaan di muka selepas motosikal dinaiki dua beradik itu terlibat kemalangan.

Ketua Polis Daerah Kluang ACP Bahrin Mohd Noh berkata kemalangan berlaku selepas motosikal jenis Honda Wave dinaiki mangsa hilang kawalan lalu melanggar tiang lampu di Jalan Persiaran Taman Seri Impian, Kluang.

Dua beradik itu dipercayai dari kawasan perumahan Taman Seri Impian menghala ke Jalan Kota Tinggi – Kluang .

Mangsa maut yang tidak memiliki lesen memandu mengalami kecederaan parah di kepala dan meninggal dunia di tempat kejadian.

Adiknya yang cedera dibawa ke Hospital Enche Besar Hajjah Khalsom, Kluang untuk rawatan.

“Polis menasihatkan pengguna jalan raya lebih prihatin dan bertimbang rasa agar tidak berlaku kejadian tidak diingini.

“Ibu bapa juga dinasihatkan untuk memantau aktiviti anak-anak dan jangan benarkan mereka yang tiada lesen memandu menggunakan kenderaan,” kata Bahrin.

Kes disiasat mengikut Seksyen 41 (1) Akta Pengangkutan Jalan (APJ) 1987. – AlHijrah Online


KEMALANGAN LIMA SEKAWAN: ARWAH IQBAL HASNUN MAHU IKUT JEJAK IBU BAPA JADI GURU AGAMA

KULAI: Seorang daripada lima pelajar Universiti Sultan Azlan Shah (USAS) yang maut dalam kemalangan berhampiran Terowong Menora di Lebuhraya Utara Selatan arah utara tengah malam tadi, Iqbal Hasnun Halimi, mahu mengikut jejak ibu bapanya menjadi guru agama selepas tamat pengajian nanti.

Ibu saudaranya Siti Norassikin Paralan berkata penuntut Ijazah Sarjana Muda Pengajian Islam yang juga anak sulung daripada empat beradik itu merupakan harapan keluarga lebih-lebih lagi bapa Halimi Ali Yahid dan ibunya Norlaila Paralan yang merupakan guru agama di Sekolah Islam Hidayah, Senai, di sini.

“Iqbal sangat baik dan mesra dengan adik-beradik serta sepupu-sepupunya. Kehilangannya amat dirasai keluarga, kali terakhir saya berjumpa dengannya pada Sabtu lepas semasa beraya di sini,” katanya kepada Bernama ketika ditemui di rumah Allahyarham di Taman Impian Jaya, Senai, di sini.

Siti Norassikin berkata berita pemergian anak buahnya itu diketahui awal pagi tadi apabila mendapat panggilan telefon daripada Norlaila pada 5.30 pagi, yang mengatakan akan berangkat ke hospital di Kuala Kangsar bersama suami, adik ipar dan tiga anaknya.

“Kakak minta saya bantu uruskan hal-hal di sini. Kami masih menunggu berita selanjutnya daripada kakak dan abang ipar saya. Masa telefon tadi pun, kakak menangis, jadi saya tak sampai hati nak tanya lebih lanjut.

“Alhamdulillah, semua urusan tempat tinggal dan perkara lain diuruskan oleh universiti, jadi saya tak risau keadaan kakak sekeluarga di sana,” kata suri rumah itu.

Sementara itu, nenek mangsa Painam Selamat berkata kali terakhir dia bertemu dengan cucunya itu ialah ketika keluarga anaknya berkunjung ke rumahnya untuk berhari raya di Kampung Parit Puteri Menangis, Benut, Pontian, baru-baru ini.

“Dia (Allahyarham Iqbal Hasnun) sempat minta nasi goreng, makanan kegemarannya. Dia memang manja,” kata neneknya yang berusia 82 tahun itu.

Rakan mangsa yang mahu dikenali sebagai Ahmad berkata arwah Iqbal Hasnun sering menjadi mentor kepada pelajar-pelajar junior dan selalu memberikan mereka nasihat supaya belajar bersungguh-sunguh.

“Arwah orang yang baik. Satu daripada sebab saya dapat habiskan pengajian diploma disebabkan dia membantu dalam pelajaran bahasa Arab dan tugasan lain,” katanya yang kini mengajar di Sekolah Agama Bandar Baru Uda, di sini.

Sementara itu, di Kuala Kangsar, Perak, Naib Pengerusi Kor Siswa-Siswi Pertahanan Awam (Kor Sispa) Peringkat USAS Ainur A’fifah Zakaria, 21, berkata Allahyarham Iqbal Hasnun yang juga Pengerusi Kor Sispa itu suka memberikan pertolongan kepada ahli sekiranya mengalami sebarang masalah.

“Kami dapat tahu mengenai pemergiannya daripada kumpulan WhatsApp awal pagi tadi…arwah dikenali sebagai pemimpin yang baik dalam kalangan penuntut USAS dan paling gigih berusaha yang terbaik untuk menyediakan keperluan pasukan,” katanya ketika ditemui pemberita di pekarangan Unit Forensik Hospital Kuala Kangsar hari ini.

Seorang rakan kuliahnya, Muhammad Alif Haiqal Jamal Amidy, 22, berkata arwah ada merancang sebuah program percutian bersama rakan lain namun tidak kesampaian.

“Kali terakhir kami berjumpa ketika bulan Ramadan sebelum pulang untuk menyambut hari raya dan tiba-tiba saya dapat tahu mereka kemalangan menerusi pesanan kumpulan WhatsApp pengajian kira-kira pukul 1.49 pagi.

“Selepas itu saya cuba menghubungi Iqbal dan seorang lagi mangsa Muhammad Nasrun Aidol Munir Akbar namun tidak dapat dihubungi. Saya kemudian memperoleh maklumat dan pengesahan melalui seorang lagi rakan bahawa memang mereka terlibat dalam kemalangan,” katanya.

Pada kejadian tengah malam tadi, Iqbal Hasnun, 23, bersama empat rakan serumahnya yang juga pelajar USAS rentung selepas kereta yang dinaiki mereka terbakar dalam kemalangan di Km 245.2 Lebuhraya Utara Selatan (PLUS) arah utara berhampiran Terowong Menora, Kuala Kangsar.

Turut terkorban ialah Muhammad Nasrun Aidol Munir Akbar, 22, dari Kuala Kubu Bharu, Selangor; Ahmad Naim Najmi Ahmad Hafizan, 21, dari Chukai, Terengganu; Muhammad Nabil Haikal Muhammad Fariz, 19, dari Batu Caves, Selangor dan Ahmad Akmal Ahmad Mokhlis, 20, dari Parit Buntar, Perak. –AlHijrah Online


SERAMAI 1,845,045 JEMAAH HAJI DIREKODKAN BAGI MUSIM HAJI 2023

MAKKAH: Perhitungan Jabatan Perangkaan Am Arab Saudi menunjukkan jumlah jemaah haji bagi musim kali ini mencecah 1,845,045 jemaah, termasuk 184,130 jemaah domestik.

“Daripada jumlah itu, seramai 1,660,915 merupakan jemaah antarabangsa yang tiba dari lebih 150 negara,” lapor Agensi Berita Arab Saudi (SPA).

Jemaah antarabangsa dari negara-negara Asia dilaporkan paling ramai mewakili 63.5 peratus atau 1,056,317 jemaah diikuti negara-negara Arab (21% : 346,214), Afrika (13.4% : 221,863) dan Barat termasuk Eropah, Amerika dan Australia serta lain-lain negara yang tiada kategori (2.1% : 36,521).

Menurut jabatan itu, seramai 1,593,271 jemaah tiba melalui lapangan terbang termasuk 242,272 di bawah inisiatif “Makkah Route”.

Jumlah ketibaan melalui jalan darat pula seramai 60,813 jemaah, manakala 6,831 jemaah tiba melalui pelabuhan laut.–AlHijrah Online


LEMBAGA ZAKAT NEGERI KEDAH HANYA TERIMA 10 PERATUS KUTIPAN ZAKAT PADI

ALOR SETAR: Lembaga Zakat Negeri Kedah (LZNK) hanya menerima RM5.3 juta kutipan zakat padi tahun lepas atau 10 peratus daripada jumlah sepatutnya iaitu sebanyak RM51.5 juta setahun.

Menteri Besar Datuk Seri Muhammad Sanusi Md Nor berkata jumlah itu adalah berdasarkan keluasan lebih 100,000 hektar sawah padi di kawasan Lembaga Kemajuan Pertanian Muda (MADA).

“Jika ditolak separuh daripada itu yang (mungkin) bukan beragama Islam, maka tinggal RM25 juta dan kalau tolak lagi separuh dengan anggapan tidak mencapai nisab, paling tidak sepatutnya LZNK boleh dapat RM12.5 juta,” katanya selepas Majlis Agihan Wakalah Zakat Pejabat Kerajaan Negeri Kedah di Dewan Seri Mentaloon di sini hari ini.

Turut hadir Pegawai Kewangan negeri Datuk Isahak Murat dan Ketua Pegawai Eksekutif LZNK Datuk Syeikh Zakaria Othman.

Muhammad Sanusi berkata beliau kecewa apabila setiap tahun kutipan zakat padi yang diperoleh hanya antara RM4 hingga RM5 juta sahaja dan kesedaran masyarakat tentang kewajipan menunaikan zakat mengikut taksiran yang betul masih terlalu rendah.

Katanya telah berlaku kelompongan dalam pembayaran zakat berkenaan yang menyebabkan umat Islam hilang satu sumber kekayaan iaitu zakat.

“Jadi, saya harap seluruh umat Islam di negeri ini dapat menunaikan zakat di LZNK dan sekali gus dapat membangunkan ummah dan menggalakkan pengembangan ekonomi umat Islam khususnya di Kedah,” katanya.

Sementara itu, beliau berkata Jawatankuasa Pengurusan Wakalah Agihan Zakat Negeri Kedah telah memperuntukkan sebanyak RM310,000 untuk diagihkan kepada pengurusan institusi pondok dan maahad tahfiz di seluruh negeri bagi tujuan pengurusan.

Katanya sebanyak 34 institusi pondok menerima wang wakalah berjumlah RM3,000 bagi setiap institusi manakala 104 maahad tahfiz menerima RM2,000 setiap satu. –AlHijrah Online


AGONG ANUGERAH PINGAT PANGLIMA GAGAH BERANI KEPADA DUA ANGGOTA PGA

KUALA LUMPUR: Yang di-Pertuan Agong, Al-Sultan Abdullah Ri’ayatuddin Al- Mustafa Billah Shah berkenan untuk menganugerahkan pingat Panglima Gagah Berani (PGB) kepada dua anggota Pasukan Gerakan Am (PGA), mendiang Sarjan Baharuddin Ramli dan Sarjan Norihan Tari.

Kedua-dua anggota terbabit terlibat dalam kejadian berbalas tembakan di pos kawalan sempadan Malaysia-Thailand di Padang Besar, Perlis awal pagi Selasa yang telah mengorbankan mendiang Sarjan Baharuddin manakala Sarjan Norihan cedera parah.

Perkenan anugerah oleh Al-Sultan Abdullah itu diumumkan Menteri Dalam Negeri, Datuk Seri Hamzah Zainuddin pada sesi Waktu Pertanyaan Menteri (MQT) di Dewan Rakyat, hari ini.

“Saya bagi pihak kerajaan menjunjung kasih kepada Yang di-Pertuan Agong atas perkenan baginda menganugerahkan pingat PGB kepada kedua-dua anggota terlibat

“KDN juga memperakukan supaya mendiang Koperal Baharuddin dan Koperal Norihan untuk dinaikkan pangkat kepada Sarjan,” katanya. —AlHijrah Online / Zaim Zamani


BAJET 2023 PERKASA KELUARGA LUAR BANDAR

KUALA LUMPUR: Bajet 2023 yang dibentangkan di Dewan Rakyat dilihat mampu memperkasa keluarga luar bandar, kata Timbalan Menteri Pembangunan Luar Bandar Datuk Seri Abdul Rahman Mohamad.

Katanya kerajaan mendengar serta memahami permasalahan yang dialami setiap lapisan masyarakat termasuk masyarakat luar bandar. Justeru, manfaat kepada mereka tetap diambil kira menerusi belanjawan kali ini.

“Dari segi peruntukan kepada penduduk luar bandar, seperti mana kita sedia maklum seramai 7.3 juta penduduk luar bandar akan mendapat manfaat menerusi pelbagai bantuan, subsidi selain pelbagai kemudahan yang disediakan oleh kerajaan.

“Bajet ini sangat menyeluruh dan telahpun diusahakan sejak awal tahun, yang mana kerajaan telah pun mendapatkan input yang melibatkan banyak pihak, agensi, sektor mahupun individu,” katanya dalam satu kenyataan.

Beliau berkata Bajet 2023 yang bertemakan Keluarga Malaysia Makmur Bersama memperuntukkan sejumlah RM372.3 bilion, adalah yang tertinggi berbanding bajet-bajet sebelum ini dan merupakan kesinambungan kepada pakej bantuan dan rangsangan ekonomi yang telah diumumkan.

“Jika dilihat dari perspektif sesebuah keluarga, maka benarlah bahawa penekanan Bajet 2023 dibuat dengan begitu terperinci bagi memastikan setiap inisiatif ini dirasai oleh setiap lapisan masyarakat.

“Bagi saya belanjawan kali ini cukup penting untuk menyokong kesejahteraan dan kehidupan rakyat, memastikan kemampanan perniagaan dan memacu pemulihan ekonomi tatkala dunia berdepan dengan ketidakstabilan ekonomi.” katanya. —AlHijrah Online


BANTU MUALAF LANJUTKAN PENGAJIAN ISLAM DI PERINGKAT LEBIH TINGGI

KUALA LUMPUR: Mualaf yang ingin melanjutkan pengajian Islam di peringkat lebih tinggi akan dibantu oleh kerajaan.

Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri berkata, beliau amat berbangga dengan pencapaian semasa saudara Islam baharu, terutama mereka yang menimba ilmu di Kompleks Darul Hidayah Majlis Agama Islam Wilayah Persekutuan (MAIWP).

“Saya amat berbangga dengan pencapaian semasa saudara kita di sini. Saya tidak teragak-agak untuk membantu saudara kita di sini untuk melanjutkan pengajian dalam bidang pengajian Islam di peringkat yg lebih tinggi di dalam dan luar negara jika ada yang benar-benar berkelayakan.

”Semasa belajar di Universiti Islam Madinah dahulu, ramai kawan-kawan saya adalah mualaf dari Amerika Syarikat, China dan lain-lain. Mereka pulang menjadi pendakwah dan ilmuan terkemuka di negara masing-masing,” katanya.

Zulkifli berkata demikian dalam ciapan di Twitter rasminya selepas menghadiri Majlis Apresiasi Kelas Mualaf JAWI Sesi 2019/2020 di Kompleks Darul Hidayah MAIWP hari ini.

Beliau turut mendoakan mendoakan semoga alumni Kompleks Darul Hidayah MAIWP dapat menyebarkan ilmu yang diperoleh untuk manfaat bersama. — AlHijrah Online / Zaim Zamani


KERETA TERJUNAM DALAM TALI AIR, KANAK-KANAK LEMAS TIDAK SEMPAT DISELAMATKAN

KAMPUNG GAJAH: Seorang kanak-kanak lelaki lima tahun ditemui lemas selepas kereta yang dinaiki terjunam ke dalam tali air sedalam 3.65 meter di Kampung Bukit Chawi, Kampung Gajah petang semalam.

Ketua Polis Daerah Perak Tengah, Superintendan Barudin Wariso berkata, mayat Muhamad Harith Sulayman Mohd Hanis, 5, ditemui pada 8.15 malam.

Beliau berkata, dalam kejadian pada 5.30 petang itu, mangsa bersama adik perempuannya berusia empat tahun menaiki kereta Honda City dipandu ibu mereka berusia 30 tahun.

Tiga beranak itu dalam perjalanan dari Malim Nawar ke Kampung Ulu Dedap, Jejawi untuk mengambil anak bongsu di rumah pengasuh.

Ujar Barudin, kereta dipandu ibu mangsa gagal dikawal apabila tiba di selekoh yang ada takungan air lalu terbabas ke kanan jalan dan melanggar besi kunci air sebelum terjunam masuk ke dalam tali air.

Katanya, wanita itu dapat membuka cermin kereta dan menarik anak perempuannya sebelum mereka diselamatkan orang awam yang melalui kawasan berkenaan.

Wanita itu bagaimanapun tidak sempat menarik anak lelakinya yang duduk di tempat duduk belakang kerana kereta semakin tenggelam dalam situasi hujan lebat dan paras air dalam.

Pasukan mencari dan menyelamat (SAR) menjumpai kereta dalam keadaan terbalik pada 7.50 malam kira-kira 80 meter dari lokasi kejadian sebelum mengesan mangsa pada 8.15 malam dan jasad kanak-kanak itu dibawa keluar.

Tambah Barudin, ibu mangsa dan anak perempuan tidak mengalami kecederaan, manakala mayat mangsa dibawa ke Unit Forensik Hospital Changkat Melintang untuk proses lanjut.

Operasi SAR membabitkan polis dari Balai Kampung Gajah dan Anggota Balai Bomba dan Penyelamat (BBP) Kampung Gajah dengan turut dibantu Pasukan Penyelamat Di Air (PPDA) Teluk Intan.

Kes disiasat mengikut Seksyen 41(1) Akta Pengangkutan Jalan 1987. –AlHijrah Online


LTTE: 16 JAN PENDENGARAN PERMOHONAN JAMINAN ADUN SEREMBAN JAYA

KUALA LUMPUR: Mahkamah Tinggi di sini hari ini menetapkan 16 Jan untuk mendengar permohonan jaminan Ahli Dewan Undangan Negeri (ADUN) Seremban Jaya P. Gunasekaren atas tuduhan memberi sokongan kepada kumpulan pengganas LTTE, Oktober tahun lepas.

Hakim Datuk Muhammad Jamil Hussin menetapkan tarikh itu selepas peguam Harshan Zamani yang mewakili tertuduh memberitahu mahkamah bahawa anak guamnya telah memfailkan permohonan tersebut pada 26 Dis lepas.

Timbalan Pendakwa Raya Mohd Izhanudin Alias memberitahu pemberita pihaknya akan memfailkan afidavit balasan berhubung permohonan itu pada 10 Jan.

Mahkamah Sesyen sebelum ini membenarkan kes Gunasekaren dipindahkan ke Mahkamah Tinggi selepas pihak pendakwaan memaklumkan pihaknya telah mendapat keizinan daripada Jabatan Peguam Negara untuk memindahkan kes berkenaan.

Pada 18 Dis lepas, Gunasekaren mengaku tidak bersalah di Mahkamah Tinggi atas pertuduhan memberi sokongan kepada kumpulan pengganas LTTE dengan cara menggunakan aplikasi Facebook atas nama ´Dap Guna Palanisamy´ di Pejabat Pegawai Penyiasat Bahagian E8 (M) Counter Terrorism, Cawangan Khas Bukit Aman, di sini kira-kira 2 petang, 7 Okt lepas.

Dia didakwa mengikut Seksyen 130J (1)(a) Kanun Keseksaan, yang membawa hukuman penjara sepanjang hayat atau maksimum 30 tahun atau denda dan boleh dirampas mana-mana harta yang digunakan atau diniat untuk digunakan untuk melakukan kesalahan itu, jika sabit kesalahan. — BERNAMA


PERANAN UTAMA TADBIR INSTITUSI ISLAM PERLU BEBAS PENGARUH POLITIK – SULTAN SHARAFUDDIN

KUALA LUMPUR: Sultan Selangor Sultan Sharafuddin Idris Shah bertitah supaya peranan utama mentadbir institusi agama Islam diserahkan kepada golongan ulama dan profesional yang bebas daripada sebarang pengaruh parti politik.

Baginda bertitah dalam hal ini, Majlis Kebangsaan Bagi Hal Ehwal Agama Islam (MKI) berperanan memastikan mereka yang dilantik mampu melaksanakan tanggungjawab selari tuntutan al-Quran dan Sunah Rasulullah SAW.

“Seharusnya syiar Islam diletakkan di tahap yang tertinggi, lebih tinggi daripada persaingan yang mungkin boleh mengakibatkan pertelagahan dan perpecahan ummah,” titah baginda selaku Pengerusi MKI sempena mesyuarat MKI ke-69 di Istana Melawati, Putrajaya.

Dalam hal sama, Sultan Sharafuddin menzahirkan ucapan terima kasih kepada Perdana Menteri Datuk Seri Anwar Ibrahim bagi pihak Majlis Raja-raja atas pelantikan Menteri Hal Ehwal Agama di Jabatan Perdana Menteri daripada kalangan bukan ahli politik.

Baginda bertitah ia dapat menjamin prinsip pengasingan kuasa yang termaktub di dalam Perlembagaan Persekutuan berkaitan pentadbiran agama Islam di antara eksekutif dan Raja-raja Melayu dipelihara, sesuai dengan prinsip Demokrasi Berparlimen Raja Berperlembagaan.

“Dengan pelantikan Menteri Hal Ehwal Agama yang baharu ini adalah diharapkan hubungan kerjasama antara Persekutuan dan negeri-negeri dalam hal pentadbiran agama Islam akan terjalin lebih erat selari ajaran al-Quran dan Sunah Rasulullah SAW,” titah baginda.

Sesungguhnya, titah Sultan Selangor martabat Institusi Raja-Raja Melayu berada di atas sebarang percaturan parti politik kerana Institusi Raja-Raja Melayu ialah pemegang amanah yang menjadi tonggak kesetiaan rakyat.

Baginda turut menzahirkan harapan agar mesyuarat MKI hari ini akan menjadi titik tolak penting dalam usaha mengembalikan peranan mentadbir agama Islam kepada pihak yang berhak.

“Besarlah harapan beta agar semua pihak dapat menghormati peruntukan Perlembagaan Persekutuan yang menjamin hak dan kuasa Raja-Raja Melayu.

“Beta yakin dengan bermulanya lembaran baru ini, Majlis Raja-Raja sebagai suara Raja-Raja Pemerintah di Malaysia dapat memainkan peranan sewajarnya untuk memajukan pentadbiran Islam di peringkat Persekutuan dan membolehkan hubungan lebih akrab dengan negeri-negeri,” titah baginda.

Sultan Sharafuddin juga berharap agar setiap wakil rakyat dan menteri akan menumpukan usaha menyelesaikan pelbagai kemelut yang sedang dihadapi rakyat serta mengembalikan kemakmuran dan kegemilangan negara sebagaimana yang telah diamanahkan.

“Beta menyeru agar kesemua pihak memberikan sokongan dan dukungan padu kepada usaha mendaulatkan Islam dan memperkasakan MKI dan meletakkan pentadbiran Institusi Agama Islam di peringkat Persekutuan pada landasan yang sepatutnya.

“Wakil-wakil di negeri masing-masing juga hendaklah mengusulkan apa-apa cadangan yang telah dilaksanakan di peringkat negeri yang sesuai dikongsikan untuk kepentingan bersama bagi negara kita dan umat Islam,” titah baginda.

Sultan Sharafuddin juga berpesan kepada ahli MKI supaya menghormati pandangan negeri-negeri dan menjaga hubungan baik Persekutuan dengan negeri-negeri agar pentadbiran agama Islam di negara ini dapat berjalan licin dan penuh persefahaman.

Baginda bertitah bahawa jaminan diberikan perdana menteri untuk tidak mengiktiraf golongan lesbian, gay, biseksual dan transgender (LGBT) dan mengenai konsep negara sekular adalah bertepatan pada waktunya bagi memberi keyakinan kepada rakyat bahawa kerajaan serius dalam memelihara prinsip Islam berteraskan kepada Ahli Sunnah Wal Jamaah. — AlHijrah Online


12 FEBRUARI CATAT KEMATIAN TERTINGGI AKIBAT COVID-19

KUALA LUMPUR: Seramai 242 mangsa meninggal dunia akibat Covid-19 semalam, menjadikan 12 Februari merupakan hari yang paling tertinggi kadar kematian sejak virus ini dilaporkan pada hujung tahun lalu.

Suruhanjaya Kesihatan Hubei turut melaporkan sebanyak 14,840 kes positif baharu semalam menjadikan kes positif keseluruhan sebanyak 59,539 kes di China dan 60,062 kes di seluruh dunia.

Selain itu, seramai 5,702 pesakit Covid-19 juga dilaporkan telah sembuh sepenuhnya.

Sementara itu, Kementerian Kesihatan Singapura dalam satu kenyataan turut mengesahkan kes positif Covid-19 di negara itu mencecah seramai 50 orang, menjadikan negara di selatan tanah air itu sebagai negara yang paling terjejas selain China.

Kementerian Kesihatan Singapura mengatakan separuh daripada jumlah kes positif itu tidak pernah pergi atau berhubungan dengan orang China. — SINAR HARIAN


Malaysia-Rusia bincang kerjasama pertahanan

KUALA LUMPUR – Kementerian Pertahanan
mengadakan perbincangan kerjasama pertahanan khususnya berkaitan aspek latihan
bersama dan pemindahan teknologi pertahanan dengan Rusia.

Perbincangan itu diadakan sempena
lawatan kerja rasmi Menteri Pertahanan, Mohamad Sabu ke Moscow, Rusia selama
empat hari bermula 22 hingga 25 April.

Menerusi kenyataan rasmi
kementerian, pertemuan Mohamad bersama Menteri Pertahanan Persekutuan Rusia,
Jeneral Sergei Shoigu itu sebagai platform penting bagi menjelaskan komitmen
dalam mengukuhkan jaringan kerjasama dan industri pertahanan antara kedua-dua
negara.

Dalam kunjungan rasmi tersebut,
Mohamad mengadakan pertemuan bersama pihak syarikat Rostec Corporation dan
Irkut Corporation selain membuat lawatan ke syarikat industri pertahanan lain
di Rusia.

Delegasi Malaysia turut disertai
Panglima Tentera Udara (TUDM), Jeneral Tan Sri Datuk Seri Affendi Buang; Duta
Besar Malaysia ke Rusia, Datuk Mat Dris Yaacob; Ketua Pengarah Perisikan
Pertahanan, Leftenan Jeneral Datuk Sheikh Mokhsin Sheikh Hassan dan pegawai
kanan daripada Kementerian Pertahanan.


PEMBERIAN BKP RM500 BERMULA 26 OKTOBER

KUALA LUMPUR: Bantuan Kehilangan Pendapatan (BKP) sebanyak RM500 akan diberikan secara sekali beri (one-off), bermula esok 26 Oktober.

Perdana Menteri Datuk Seri Ismail Sabri Yaakob berkata, bantuan tersebut memberi manfaat kepada hampir 870 ribu individu yang hilang pendapatan.

“Kesemua bantuan ini melibatkan implikasi kewangan sebanyak RM434 juta demi memastikan kesejahteraan Keluarga Malaysia.

“BKP diberikan kepada pekerja yang kehilangan sumber pendapatan berdasarkan data Kumpulan Wang Simpanan Pekerja (KWSP) atau PERKESO,” dalam kenyataannya, hari ini.

Ujar Ismail, kerajaan terus komited dalam memastikan kesejahteraan Keluarga Malaysia, terutama kumpulan sasar yang terjejas akibat pandemik COVID-19 sentiasa terbela.

“Semoga bantuan ini dan juga bantuan tunai lain yang disediakan kerajaan dapat mengurangkan beban kewangan Keluarga Malaysia dalam mengharungi tempoh yang masih mencabar ini,” katanya.–AlHijrah Online


ABDUL AZEEZ DIBERI KEBENARAN KE LUAR NEGARA, KETUAI MISI KEMANUSIAAN PALESTIN

KUALA LUMPUR: Jabatan Imigresen Malaysia (JIM) memberi kebenaran kepada Ahli Parlimen Baling, Datuk Seri Abdul Azeez Abdul Rahim untuk ke luar negara bagi mengetuai misi Humanitarian Mission 4 Palestine (HM4P) al-Quds dan Gaza.

Memetik laporan Bernama, Ketua Pengarah Imigresen, Datuk Khairul Dzaimee Daud berkata, Abdul Azeez telah mengemukakan permohonan untuk melaksanakan misi berkenaan berserta dokumen lain seperti surat sokongan daripada Wisma Putra dan surat pelepasan daripada mahkamah kepada Imigresen pada minggu lepas.

Permohonan itu katanya telah diluluskan Jawatankuasa Khas Bersama Menteri di Jabatan Perdana Menteri (Undang-Undang) dan Menteri Dalam Negeri yang menilai permohonon tersebut berdasarkan bantuan kemanusiaan.

“Tiada isu (untuk Abdul Azeez ke luar negara) kerana beliau mengemukakan permohonan berserta surat sokongan yang berkaitan,” katanya kepada Bernama.

Dalam pada itu tambahnya kebenaran perjalanan tersebut diberikan dengan syarat penyertaan bagi misi tersebut tidak boleh melebihi 10 orang, selain tertakluk kepada prosedur operasi standard (SOP) semasa.

Misi kemanusiaan HM4P selama dua minggu anjuran Biro Kebajikan UMNO (Bikum) digerakkan untuk menyalurkan bantuan makanan dan ubat-ubatan ke Palestin yang terjejas selepas serangan tentera Zionis bulan lalu. — AlHijrah Online


PERMOHONAN SIJIL HALAL DALAM KALANGAN BUMIPUTERA MENINGKAT

SEMENYIH: Permohonan persijilan halal Jabatan Kemajuan Islam Malaysia (JAKIM) menunjukkan trend peningkatan dalam kalangan usahawan bumiputera sepanjang tiga tahun bermula tahun 2021.

Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar berkata statistik permohonan bagi bumiputera yang diperolehi oleh JAKIM merekodkan sebanyak 1,500 permohonan pada 2021 manakala tahun 2022 (1,700) dan tahun ini, setakat Jun 1,000 permohonan.

“Kenaikan itu adalah berikutan peranan yang telah dimainkan oleh pihak JAKIM untuk menggalakkan pemain industri dalam kalangan bumiputera terutama yang beragama Islam, untuk memohon sijil berkenaan.

“Hakikatnya memang ramai pemain industri adalah mereka yang bukan bumiputera, sebab itu permohonan sijil halal itu dipelopori mereka yang bukan beragama Islam,” katanya pada sidang media selepas menyampaikan sumbangan kepada Rumah Perlindungan Al-Fattah, di sini pada Isnin.

Sementara itu bantuan RM100,000 telah disalurkan melalui Yayasan Taqwa Majlis Agama Islam Wilayah Persekutuan (MAIWP) bagi membantu menjelaskan baki bayaran pembelian rumah penghuni warga emas berkenaan.

Hadir sama pada majlis sumbangan itu adalah Ahli Dewan Negara Senator Datuk Ras Adiba Radzi dan Ahli Parlimen Hulu Langat Mohd Sany Hamzan.

Mohd Na’ím berkata sumbangan itu adalah susulan lawatan mengejut yang dilakukan bersama Ras Adiba ekoran daripada  masalah yang dihadapi penghuni rumah terbabit yang berdepan dengan masalah kekurangan dana pada 2 Jun lepas.

“Dalam pertemuan sebelum ini saya dimaklumkan oleh Presiden Al Fattah, Mohammad Azlan beliau terpaksa menjual kereta miliknya bagi membayar deposit rumah itu sebanyak RM60,000.

Baki bayaran sebanyak RM100,000 perlu dijelaskan sebelum hujung Jun bagi mengelak penghuni warga emas seramai 22 orang itu kehilangan tempat tinggal,” katanya. — AlHijrah Online


KILANG ARAK DIARAH TUTUP SERTA-MERTA – ISMAIL SABRI

KUALA LUMPUR: Semua kilang minuman keras di seluruh negara diarah tutup ketika Perintah Kawalan Pergerakan (PKP) 3.0.

Menteri Kanan (Keselamatan) Datuk Seri Ismail Sabri Yaakob berkata, kilang minuman keras tidak termasuk di dalam kategori keperluan asas.

“Walaupun kebenaran beroperasi diberikan kepada kilang-kilang yang berasaskan makanan dan minuman, namun ianya hanyalah untuk keperluan asas sahaja. Oleh yang demikian, kilang minuman keras tidak termasuk di dalam kategori keperluan asas.

“Sehubungan dengan itu MKN hari ini bersetuju supaya semua kilang-kilang minuman keras di seluruh negara ditutup serta-merta,” katanya dalam kenyataan hari ini.

Dalam pada itu Ismail Sabri berkata kesemua sektor perkilangan ditutup kecuali 12 kategori sahaja yang dibenarkan beroperasi sepanjang tempoh PKP 3.0 ini. — AlHijrah Online


LEMBU BERENANG SEBELUM MASUK KANDANG

TANZANIA: Menjelang Hari Raya Aidiladha tidak lama lagi, umat Islam di seluruh dunia giat melakukan persiapan akhir bagi melaksanakan ibadah korban.

Di negara miskin seperti Tanzania di Timur Afrika mereka mempunyai cabaran tersendiri untuk persiapan ibadah korban terutama memindahkan lembu-lembu dari tanah besar ke kawasan pendalaman di Zanzibar melalui jalan laut.

Kekurangan teknologi dan jeti sempurna menyebabkan lembu-lembu yang dibawa menaiki kapal terpaksa diturunkan di kawasan pesisir dan berenang sendiri ke tepi pantai.

Lembu-lembu tersebut kemudian akan dibawa ke kandang bagi proses kuarantin sebelum ibadah korban dilaksanakan.

Proses menurunkan lembu dari kapal di kawasan itu mengambil masa berjam-jam bermula dari awal pagi hingga tengah hari.

Rakyat di Zanzibar yang kebanyakkan hidup miskin menyebabkan kawasan itu menjadi antara lokasi syarikat EZ Qurban melaksanakan amanah ibadah korban yang diberikan pelanggannya.

Pengurus Ez Qurban, Muhammad Hafeez Firdaus berkata setiap tahun pihaknya akan bersama dengan penduduk di kawasan itu untuk melakukan persiapan pelaksanaan ibadah korban.

“Kita mahu pastikan proses dilaksanakan dengan baik dan amanah peserta korban kami dapat dijalankan sepenuhnya,” katanya kepada TV AlHijrah di Zanzibar.

Saksikan persiapan ibadah korban di Zanzibar, Tanzania dalam program Rehlah Ibrahim yang akan disiarkan 8.30 malam ini di TV AlHijrah.

Rehlah Ibrahim merupakan sebuah program travelog yang membawa kisah dan teladan Nabi Ibrahim.


JDT JUARA FINAL PIALA MALAYSIA 2022

KUALA LUMPUR: Johor Darul Ta’zim (JDT) menewaskan Selangor 2-1 dalam Perlawanan Akhir TM Piala Malaysia 2022, di Stadium Nasional Bukit Jalil, hari ini.–AlHijrah Online

MENYUSUL LANJUT


PPZ-MAIWP KUTIP RM756 JUTA ZAKAT TAHUN LEPAS, PENCAPAIAN TEBAIK SEJAK 30 TAHUN LALU

KUALA LUMPUR: Di sebalik cabaran COVID-19, Pusat Pungutan Zakat – Majlis Agama Islam Wilayah Persekutuan (PPZ-MAIWP) berjaya mengutip RM756 juta wang zakat sepanjang tahun lalu.

Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri jumlah itu merupakan pencapaian terbaik dalam sejarah penubuhan PPZ-MAIWP sejak 30 tahun yang lalu.

“Sukacitanya saya ingin memaklumkan kutipan zakat di Wilayah Persekutuan sehingga 31 Disember 2020 telah melebihi sasaran dengan kutipan keseluruhan adalah sebanyak RM756 juta berbanding RM682 juta pada tahun sebelumnya. Jumlah ini menunjukkan peningkatan sebanyak 11 peratus iaitu sebanyak RM74 juta.

“Saya bersyukur kepada Allah SWT kerana kutipan zakat telah menunjukkan peningkatan yang amat luar biasa walaupun ketika negara berhadapan dengan pandemik COVID-19. Sesungguhnya saya amat terharu dengan sokongan yang diberikan oleh semua #heroasnaf,” katanya dalam kenyataan hari ini.

Beliau turut memberi penghargaan dan mengucapkan jutaan terima kasih kepada semua pembayar zakat PPZ-MAIWP kerana telah menunaikan kewajipan berzakat sepanjang tahun 2020.

Selain itu penghargaan turut diberikan kepada warga kerja PPZ-MAIWP atas usaha yang dilakukan dalam mengumpul dan menyalurkan bantuan zakat kepada mereka yang layak.

“Saya telah melihat kesungguhan yang ditunjukkan oleh seluruh warga kerja PPZ-MAIWP dalam menggerakkan usaha dakwah zakat dan menyantuni pelbagai lapisan masyarakat melalui inisiatif tanggungjawab sosial korporat (CSR), Khaira PPZ terutamanya di waktu yang sukar ini.

“Tahniah diucapkan kepada Ahli Lembaga Pengarah PPZ-MAIWP yang di terajui oleh Datuk Seri Syed Ali Al-Habshee, barisan pengurusan yang di ketuai oleh Ketua Pegawai Eksekutifnya, Tuan Haji Ahmad Shukri Yusoff dan seluruh warga kerja hebat PPZ-MAIWP di atas pencapaian ini,” katanya.

Tegas Zulkifli, dengan kudrat yang beliau ada serta bersama-sama dengan agensi-agensi agama di bawah Jabatan Perdana Menteri, para asnaf akan terus disantuni dan setiap sen yang diperoleh akan diagihkan seadilnya kepada mereka yang memerlukan.

Katanya keyakinan dan kepercayaan umat Islam di Wilayah Persekutuan kepada kredibiliti MAIWP sebagai institusi yang menguruskan zakat akan terus saya pertahankan dengan penuh integriti. – AlHijrah Online


KENAIKAN OPR BUKAN DITENTUKAN KERAJAAN – TENGKU ZAFRUL

KUALA LUMPUR: Kerajaan tidak masuk campur akan kenaikan Kadar Dasar Semalaman (OPR) negara kerana ia ditentukan oleh Jawatankuasa Dasar Monetari (MPC) Bank Negara Malaysia (BNM).

Menteri Kewangan Tengku Datuk Seri Zafrul Tengku Abdul Aziz berkata OPR ini adalah di bawah Akta Bank Negara 2009 dan kerajaan tidak campur tangan dalam urusan berkaitannya.

“Ramai mengatakan kerajaan lebih utamakan pihak bank (naikkan OPR), OPR ini bukan kerajaan yang buat keputusan, kerajaan tidak masuk campur soal ini (OPR). Itu harus diperbetulkan.

“Kenaikan OPR itu juga tidak kayakan bank kerana mereka juga perlu membayar kaedah faedah lebih tinggi kepada pendeposit,” kata Tengku Zafrul kepada pemberita selepas merasmikan Program Jelajah Usahawan dan Koperasi Kementerian Pembangunan Usahawan dan Koperasi 2022 di sini hari ini.

Tengku Zafrul berkata OPR negara kini berada pada tahap 2.5 peratus dengan Bank Negara Malaysia (BNM) telah menaikkan 75 mata asas sejak Januari lepas.

“Perlu bandingkan dengan OPR negara-negara lain, negara lain naik lebih 225 mata asas tetapi kita masih di tahap 2.5 peratus. Adakah ini tinggi, saya rasa kalau berbanding dengan pertumbuhan ekonomi yang kukuh pada separuh tahun pertama sebanyak 6.9 peratus dan suku kedua adalah 8.9 peratus.

“Harus juga ingat OPR negara sebelum pandemik COVID-19 adalah sekurang-kurangnya tiga peratus sejak 2013. Jadi, masih rendah dan dasar monetari masih lagi akomodatif,” jelasnya.

Sementara itu dalam ucapannya, Tengku Zafrul yakin ekonomi Malaysia mampu mencapai unjuran Keluaran Dalam Negara Kasar (KDNK) rasmi 2022, iaitu di antara 5.3 peratus dan 6.3 peratus.

“Perkembangan suku kedua yang memberangsangkan ini disumbang oleh inisiatif Bajet 2022, pakej-pakej bantuan dan rangsangan ekonomi, Bajet 2021, serta dasar monetari yang berhemat,” tambahnya.

Selain itu, petunjuk-petunjuk ekonomi terkini turut memberikan gambaran bahawa pemulihan ekonomi negara semakin baik, memberikan indikator yang positif kepada segmen perniagaan usahawan perusahaan mikro, kecil dan sederhana (PMKS) dan koperasi, katanya. — AlHijrah Online